text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
44 Mulungu anauza Yeremiya uthenga woti akauze Ayuda onse amene anali kukhala m’dziko la Iguputo,+ m’madera a Migidoli,+ Tahapanesi,+ Nofi+ ndi Patirosi.+ Uthengawo unali wakuti:
2 “Yehova wa makamu, Mulungu wa Isiraeli wanena kuti, ‘Inu mwaona masoka onse amene ndagwetsera Yerusalemu+ ndi mizinda yonse ya Yuda. Lero mizinda imeneyi yakhala mabwinja ndipo palibe amene akukhalamo.+
3 Izi zachitika chifukwa cha zinthu zoipa zimene mwachita ndi kundikhumudwitsa nazo. Mwafukiza nsembe zautsi+ ndi kutumikira milungu ina imene inu kapena makolo anu simunaidziwe.+
4 Ine ndinali kukutumizirani atumiki anga onse aneneri, kudzuka m’mawa kwambiri ndi kuwatumiza.+ Ndinali kuwatuma uthenga wakuti: “Chonde, musachite zinthu zonyansa zoterezi zimene ndimadana nazo.”+
5 Koma inu simunamvere+ kapena kutchera khutu lanu kuti musiye kuchita zinthu zoipa zomwe ndi kupereka nsembe zautsi kwa milungu ina.+
6 Choncho ndasonyeza mkwiyo wanga ndi ukali wanga ndipo watentha mizinda ya Yuda ndi misewu ya Yerusalemu.+ Lero malo amenewa ndi owonongeka ndipo asanduka bwinja.’+
7 “Tsopano Yehova, Mulungu wa makamu, Mulungu wa Isiraeli, wanena kuti, ‘N’chifukwa chiyani mukudziitanira tsoka lalikulu?+ Kodi simukudziwa kuti muphetsa amuna, akazi, ana aang’ono ndi ana oyamwa+ pakati pa Yuda, moti sipapezeka wotsala aliyense?
8 Mukudziitanira tsoka mwa kundilakwira ndi ntchito za manja anu. Mukuchita zimenezi mwa kufukiza nsembe zautsi kwa milungu ina+ m’dziko la Iguputo limene munalowamo kuti mukhale monga alendo. Mudziphetsa chifukwa cha zimenezi ndipo mudzakhala otembereredwa ndi otonzedwa pakati pa anthu a mitundu yonse ya padziko lapansi.+
9 Kodi mwaiwala zoipa zimene makolo anu anachita?+ Kodi mwaiwala zoipa za mafumu a Yuda+ ndi za akazi awo,+ zoipa zanu ndi za akazi anu,+ zimene munachita m’dziko la Yuda ndi m’misewu ya Yerusalemu?
10 Simunadzichepetse kufikira lero+ ndipo simunachite mantha,+ kapena kutsatira malamulo+ ndi malangizo amene ndinapatsa inu ndi makolo anu.’+
11 “Choncho Yehova wa makamu, Mulungu wa Isiraeli, wanena kuti, ‘Ine ndakukanani ndipo ndikugwetserani tsoka ndi kupha anthu onse a mu Yuda.+
12 Ine ndigwira otsala a Yuda amene anatsimikiza mtima kulowa m’dziko la Iguputo ndi kukhala mmenemo monga alendo,+ moti onse adzathera m’dziko la Iguputo.+ Iwo adzakanthidwa ndi lupanga ndipo onsewo, osasiyapo aliyense, adzatha chifukwa cha njala yaikulu.+ Adzafa ndi lupanga komanso njala yaikulu. Iwo adzakhala otembereredwa, chinthu chodabwitsa ndi chotonzedwa.+
13 Ndidzalanga onse okhala m’dziko la Iguputo monga mmene ndinalangira Yerusalemu. Ndidzawalanga ndi lupanga, njala yaikulu ndi mliri.+
14 Sipadzapezeka aliyense wothawa kapena wopulumuka mwa otsala a Yuda amene alowa m’dziko la Iguputo ndi kukhala mmenemo monga alendo,+ kupatulapo anthu ochepa chabe amene adzathawa. Sipadzapezeka wobwerera kudziko la Yuda kumene akulakalaka kubwerera kuti akakhaleko.’”+
15 Ndiyeno amuna onse amene anali kudziwa kuti akazi awo anali kupereka nsembe zautsi kwa milungu ina,+ akazi onse amene anaimirira ndi kupanga mpingo waukulu, komanso anthu onse amene anali kukhala ku Iguputo+ m’dera la Patirosi,+ anayankha Yeremiya kuti:
16 “Ife sitimvera mawu amene watiuza m’dzina la Yehova.+
17 Ife tichita zonse zimene tanena.+ Tipereka nsembe zautsi ndi kuthira nsembe zachakumwa+ kwa ‘mfumukazi yakumwamba.’+ Tichita zimenezi monga mmene ife,+ makolo athu,+ mafumu athu+ ndi akalonga athu anachitira m’mizinda ya Yuda ndi m’misewu ya Yerusalemu pamene tinali kudya mkate ndi kukhuta ndipo zinthu zinali kutiyendera bwino, moti sitinaone tsoka lililonse.+
18 Ndipotu kuyambira pamene tinasiya kupereka nsembe zautsi ndi kuthira nsembe zachakumwa kwa ‘mfumukazi yakumwamba,’+ chilichonse chikutisowa, ndipo tawonongeka chifukwa cha lupanga ndi njala yaikulu.+
19 “Komanso popereka nsembe zautsi ndi kuthira nsembe zachakumwa kwa ‘mfumukazi yakumwamba,’+ kodi sitinafunse amuna athu popangira mfumukaziyo mikate yopereka nsembe yopangidwa m’chifanizo chake kuti tipereke kwa iye nsembe zachakumwazo?”+
20 Poyankha, Yeremiya anauza anthu onse amene anali kumuyankha ndi mawu amenewa, amuna amphamvu, akazi awo ndi anthu ena onse, kuti:
21 “Kodi Yehova sanakumbukire nsembe zautsi zimene munali kufukiza m’mizinda ya Yuda ndi m’misewu ya Yerusalemu?+ Kodi nsembe zimene inuyo,+ makolo anu,+ mafumu anu,+ akalonga anu+ ndi anthu a m’dzikolo anali kupereka, sizinalowe mumtima mwake?+
22 Kenako Yehova sanathenso kupirira zimenezo chifukwa zochita zanu zinaipa kwambiri, chifukwa munachita zinthu zonyansa.+ Chotero dziko lanu linasanduka bwinja, chinthu chodabwitsa ndi chotembereredwa ndipo tsopano mulibe munthu wokhalamo.+
23 Popeza munachimwira Yehova,+ munali kupereka nsembe zautsi+ ndipo simunamvere mawu a Yehova+ ndi kutsatira malamulo ake,+ malangizo ake ndi zikumbutso zake, n’chifukwa chake masoka onsewa akugwerani lero.”+
24 Ndiyeno Yeremiya anapitiriza kuuza anthu onse ndi akazi onse kuti: “Tamverani mawu a Yehova inu nonse a ku Yuda amene muli ku Iguputo kuno.+
25 Yehova wa makamu, Mulungu wa Isiraeli, wanena kuti, ‘Mawu awa akukhudza amuna inu ndi akazi anu.+ Akazi inu mumalankhula ndi pakamwa panu (ndipo anthu nonsenu mwakwaniritsa zonena zanu ndi manja anu) kuti: “Ife tidzakwaniritsa malonjezo athu+ akuti ‘tidzapereka nsembe zautsi kwa ‘mfumukazi yakumwamba’+ ndi kuti tidzapereka nsembe yachakumwa kwa iye.”+ Akazi inu mudzachitadi zimene mwalonjeza ndipo mudzakwaniritsadi malonjezo anu.’
26 “Tsopano imvani mawu a Yehova, inu nonse a ku Yuda amene mukukhala mu Iguputo muno.+ Yehova wanena kuti: “Ine ndalumbira m’dzina langa+ kuti m’dziko lonse la Iguputo simudzapezeka munthu aliyense wa ku Yuda woitanira pa dzina langa+ kuti, ‘Pali Yehova Mulungu wamoyo, Ambuye Wamkulu Koposa!’+
27 Ine ndikhala tcheru kuti ndiwabweretsere tsoka osati zabwino.+ Ndipo anthu onse a ku Yuda amene ali m’dziko la Iguputo adzafa ndi lupanga ndi njala yaikulu kufikira atatheratu.+
28 Anthu amene adzathawa lupanga kuchoka ku Iguputo kubwerera kudziko la Yuda adzakhala ochepa.+ Ndipo otsala onse ochokera ku Yuda amene akubwera m’dziko la Iguputo kuti adzakhalemo monga alendo adzadziwa kuti ndi mawu a ndani amene ali oona, mawu anga kapena mawu awo.”’”+
29 “Yehova wanena kuti: ‘Tsopano chizindikiro cha zimenezi kwa inu ndi ichi,+ ine ndikulangani m’dziko lino kuti mudziwe kuti mawu anga adzakwaniritsidwadi moti ndidzakugwetserani tsoka.+
30 Yehova wanena kuti: “Ine ndikupereka Farao Hofira, mfumu ya Iguputo,+ m’manja mwa adani ake ndiponso m’manja mwa ofuna moyo wake,+ monga mmene ndinaperekera Zedekiya mfumu ya Yuda m’manja mwa Nebukadirezara mfumu ya Babulo, mdani wa Zedekiyayo amene akufunanso moyo wake.”’”+
Patsani ena
Patsani ena
Yeremiya 44
Baibulo la Dziko Latsopano la Malemba Opatulika
https://www.jw.org/finder?docid=1011452&Book=24&Chapter=44&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D44%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
8 Ndiyeno Yehova anauza Mose kuti: “Pita kwa Farao, ukamuuze kuti, ‘Yehova wanena kuti: “Lola anthu anga apite kuti akanditumikire.+
2 Ngati upitiriza kukana kuti apite, ndigwetsera dziko lako lonse mliri wa achule.+
3 Achulewo adzachuluka kwambiri mumtsinje wa Nailo, ndipo adzatuluka mumtsinjemo ndi kulowa m’nyumba yako, m’chipinda chako chogona, pabedi pako, ndiponso m’nyumba za atumiki ako, za anthu ako, m’mauvuni ako, ndi m’ziwiya zako zokandiramo ufa.+
4 Ndipo achulewo adzabwera kwa iwe, anthu ako ndi atumiki ako onse.”’”+
5 Kenako Yehova anauza Mose kuti: “Uza Aroni kuti, ‘Tambasula dzanja lako ndi kulozetsa ndodo+ yako kumitsinje, kungalande zochokera kumtsinje wa Nailo ndi kuzithaphwi, kuti achule atuluke mmenemo ndi kubwera pamtunda m’dziko lonse la Iguputo.’”
6 Pamenepo Aroni anatambasula dzanja lake ndi kuloza madzi onse a mu Iguputo, ndipo achule anayamba kutuluka ndi kudzaza dziko lonse la Iguputo.
7 Komabe, ansembe ochita zamatsenga anachitanso zomwezo mwa matsenga awo, ndipo anachititsa achule kubwera pamtunda m’dziko la Iguputo.+
8 Patapita nthawi, Farao anaitana Mose ndi Aroni ndi kuwauza kuti: “Chondererani Yehova+ kuti achotse achule pa ine ndi anthu anga, pakuti ndikufuna kulola anthu anu kuti apite kukapereka nsembe kwa Yehova.”+
9 Ndiyeno Mose anauza Farao kuti: “Munene ndinu kuti ndikachonderere liti kwa Mulungu m’malo mwa inu, m’malo mwa atumiki anu, ndi anthu anu, kuti iye achotse achule pa inu ndi m’nyumba zanu. Koma achulewo adzangotsala mumtsinje wa Nailo mokha.”
10 Pamenepo Farao anayankha kuti: “Mawa.” Ndiyeno Mose anati: “Zidzachitika monga mwa mawu anu, kuti mudziwe kuti palibenso wina wofanana ndi Yehova Mulungu wathu,+
11 popeza achule adzachoka pa inu, panyumba zanu, pa atumiki anu ndi pa anthu anu. Adzangotsala mumtsinje wa Nailo mokha.”+
12 Chotero Mose ndi Aroni anachoka pamaso pa Farao, ndipo Mose anafuulira Yehova+ kuti achotse achule amene Iye anagwetsera Farao.
13 Pamenepo Yehova anachita monga mmene Mose anapemphera,+ ndipo achule amene anali m’nyumba, m’mabwalo ndi m’minda anayamba kufa.
14 Aiguputo anayamba kuunjika achulewo milumilu, ndipo dziko lonselo linayamba kununkha.+
15 Farao ataona kuti mliri wa achulewo watha, anaumitsa mtima wake,+ ndipo sanamvere Mose ndi Aroni, monga momwe Yehova ananenera.+
16 Ndiyeno Yehova anauza Mose kuti: “Uza Aroni kuti, ‘Tenga ndodo+ yako ndi kumenya fumbi lapansi, kuti likhale ntchentche zoluma m’dziko lonse la Iguputo.’”
17 Iwo anachitadi zomwezo. Choncho Aroni anatambasula dzanja lake ndi kumenya fumbi lapansi ndi ndodo yake, ndipo ntchentchezo zinayamba kuluma anthu ndi nyama zomwe. Fumbi lonse la m’dziko la Iguputo linasanduka ntchentche zoluma.+
18 Ndipo ansembe ochita zamatsenga, anafunanso kuti apange ntchentche zoluma mwa matsenga awo,+ koma analephera.+ Ndipo ntchentchezo zinali kuluma anthu ndi nyama zomwe.
19 Ataona zimenezi ansembe ochita zamatsenga anauza Farao kuti: “Chimenechi ndi chala cha Mulungu!”+ Koma Farao anapitiriza kuumitsa mtima wake,+ ndipo sanamvere, monga momwe Yehova ananenera.
20 Kenako Yehova anauza Mose kuti: “Mawa ulawirire m’mawa kwambiri kukakumana ndi Farao.+ Iyetu adzapita kumtsinje, ndipo ukamuuze kuti, ‘Yehova wanena kuti: “Lola anthu anga apite kuti akanditumikire.+
21 Koma ngati sulola anthu anga kupita, taona nditumiza tizilombo touluka toyamwa magazi+ kwa iweyo, atumiki ako, anthu ako ndi m’nyumba zanu. Ndipo nyumba za mu Iguputo zidzangodzaziratu ndi tizilombo timeneti, komanso pena paliponse pamene pali anthu.
22 Pa tsiku limenelo ndidzapatula dera la Goseni kumene kuli anthu anga, kuti kusakhale tizilombo toyamwa magazi.+ Ndidzatero kuti udziwe kuti ine ndine Yehova, ndipo ndili ndi mphamvu padziko lonse lapansi.+
23 Ndipo ndidzaika malire pakati pa anthu anga ndi anthu ako.+ Mawa chizindikiro chimenechi chidzachitika.”’”
24 Yehova anachitadi zimenezo, moti tizilombo touluka toyamwa magazi tinali ponseponse m’nyumba ya Farao, m’nyumba za atumiki ake ndi m’dziko lonse la Iguputo.+ Dziko linaipa chifukwa cha tizilombo timeneto.+
25 Zitatero, Farao anaitana Mose ndi Aroni ndi kuwauza kuti: “Pitani, kaperekeni nsembe kwa Mulungu wanu m’dziko lomwe lino.”+
26 Koma Mose anati: “Sikoyenera kuchita zimenezo, chifukwa mwina chinthu chomwe tingapereke nsembe kwa Yehova Mulungu wathu chingakhale chonyansa kwa Aiguputo.+ Kodi Aiguputo sadzatiponya miyala ngati tingapereke nsembe chinthu chonyansa pamaso pawo?
27 Ife tidzapita ulendo wamasiku atatu m’chipululu, ndipo kumeneko tikapereka nsembe kwa Yehova Mulungu wathu, monga momwe watiuzira.”+
28 Ndiyeno Farao anati: “Ineyo ndikulolani kupita,+ ndipo mukaperekadi nsembe kwa Yehova Mulungu wanu m’chipululu,+ koma musapite kutali kwambiri. Ndichonderereni kwa Mulungu wanu.”+
29 Pamenepo Mose anati: “Mmene ndikuchoka pano, ndikukachonderera Yehova ndipo mawa tizilomboti tichoka pa Farao, atumiki ake ndi anthu ake. Koma Farao asatipusitsenso mwa kusalola anthu kupita kuti akapereke nsembe kwa Yehova.”+
30 Zitatero Mose anachoka pamaso pa Farao ndipo anapita kukachonderera Yehova.+
31 Choncho Yehova anachita monga momwe Mose anapemphera,+ ndipo tizilomboto tinachoka pa Farao, atumiki ake ndi anthu ake.+ Sipanatsale kachilombo ngakhale n’kamodzi komwe.
32 Koma pamenepanso, Farao anaumitsa mtima wake, ndipo sanalole anthuwo kuchoka.+
Patsani ena
Patsani ena
Ekisodo 8
Baibulo la Dziko Latsopano la Malemba Opatulika
https://www.jw.org/finder?docid=1011452&Book=2&Chapter=8&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D8%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
TSANZIRANI CHIKHULUPIRIRO CHAWO | INOKI
‘Mulungu Anakondwera Naye’
INOKI anali atakhala ndi moyo kwa zaka 365. Kwa ifeyo zingakhale zovuta kumvetsa kuti munthu angakhale ndi moyo nthawi yaitali chonchi chifukwa masiku ano anthu ambiri amangokhala ndi moyo zaka 70 kapena 80 zokha. Komatu Inoki sanali ndi zaka zambiri tikamuyerekezera ndi anthu ena amasiku amenewo. Nthawi imeneyo, yomwe ndi zaka zoposa 5,000 zapitazo, anthu ankakhala ndi moyo zaka zambiri kuposa masiku ano. Inoki anabadwa Adamu, yemwe ndi munthu woyamba kulengedwa, ali ndi zaka zoposa 600 ndipo anakhalabe ndi moyo zaka zina 300. Ndipotu ana ena a Adamu anakhala ndi moyo zaka zoposa pamenepa. Choncho, ngakhale kuti Inoki anali ndi zaka 365, ayenera kuti ankaonekabe wamphamvu ngati munthu woti akhalabe zaka zina zambiri. Komatu si mmene zinakhalira.
Zimene zinachitika tsiku lina zinasonyeza kuti moyo wa Inoki unali pa ngozi. Iye ankathawa anthu amene anali atangowauza kumene uthenga wochokera kwa Mulungu. Nkhope zawo zinkachita kuonekeratu kuti ndi olusa ndipo amadana naye. Iwo ankadana ndi uthenga wake komanso Mulungu amene anamutuma. Zinali zosatheka kuti amenyane ndi Yehova amene anatuma Inoki koma akanatha kuphwetsera mkwiyo wawo pa Inokiyo. N’kutheka kuti Inoki ankaganizira za mkazi wake ndiponso ana ake aakazi, kapena za mwana wake wamwamuna dzina lake Metusela. Mwinanso ankaganiza za Lameki yemwe anali mdzukulu wake ndipo n’kutheka kuti ankakayikira ngati adzaonanenso ndi anthuwa. (Genesis 5:21-23, 25) Koma kodi zinatha bwanji?
Baibulo silinena zambiri za Inoki, moti pali mabuku atatu okha amene amafotokoza za iye ndipo amangomufotokoza mwachidule. (Genesis 5:21-24; Aheberi 11:5; Yuda 14, 15) Komabe zimene zimafotokozedwa m’mabukuwa zimatithandiza kudziwa kuti Inoki anali ndi chikhulupiriro cholimba. Ngati muli ndi udindo wosamalira banja kapena ngati munakumanapo ndi mavuto enaake chifukwa chotsatira zimene mumakhulupirira, ndiye kuti chitsanzo cha Inoki chingakuthandizeni.
“INOKI ANAYENDABE NDI MULUNGU WOONA”
Inoki anabadwa pa nthawi imene makhalidwe a anthu anali atafika poipa kwambiri. Iye anali wa m’badwo wa 7 kuchokera pa Adamu. Anthu a pa nthawiyi anali adakali ndi matupi amphamvu komanso olimba chifukwa anabadwa pasanapite nthawi yaitali kuchokera pa Adamu ndi Hava, omwe poyamba anali angwiro. N’chifukwa chake ankakhala ndi moyo kwa zaka zambiri. Komabe anthuwa sankachita zimene Mulungu ankafuna ndipo zachiwawa zinali paliponse. Zimenezi zinayamba pamene Kaini anapha m’bale wake Abele. Zikuonekanso kuti mdzukulu wina wa Kaini ankadzitama kuti anali wachiwawa kuposa agogo akewo. Kenako anthu anayamba “kuitanira pa dzina la Yehova” koma osati pofuna kumupembedza. Iwo ankagwiritsa ntchito dzinali mopanda ulemu ndiponso monyoza.—Genesis 4:8, 23-26.
Mu nthawi ya Inoki kupembedza konyenga kunali kutafala kwambiri. Choncho Inoki ankafunika kusankha pakati pa kutsatira zimene anthu ambiri ankachitazi kapena kutsatira Yehova Mulungu amene analenga kumwamba ndi dziko lapansi. Koma kodi anasankha ziti? Inoki ayenera kuti anakhudzidwa kwambiri atamva za Abele amene anaphedwa chifukwa choti ankalambira Yehova. Choncho nayenso anasankha kulambira Yehova. Lemba la Genesis 5:22 limati: “Inoki anayendabe ndi Mulungu woona.” Vesili likusonyeza kuti Inoki anakhalabe wokhulupirika ngakhale kuti anthu ambiri a pa nthawiyo sankalambira Mulungu. Iye ndi munthu woyamba amene Baibulo limamufotokoza chonchi.
Vesili limanenanso kuti Inoki anayendabe ndi Yehova atabereka mwana wake wamwamuna dzina lake Metusela. Inoki anayamba kubereka ana ali ndi zaka pafupifupi 65. Baibulo silitchula dzina la mkazi wake kapena kuti anabereka ‘ana aamuna ndi aakazi’ angati. Koma kuti bambo ayendebe ndi Mulungu kwinaku akusamalira banja lake, ayenera kusamalira banjalo m’njira imene ingasangalatse Mulungu. Inoki ankadziwa zoti Yehova ankafuna kuti iye akhalebe wokhulupirika kwa mkazi wake. (Genesis 2:24) N’zosakayikitsa kuti ankayesetsanso kuphunzitsa ana ake za Yehova Mulungu. Koma kodi zimenezi zinathandizadi anawa?
Baibulo silinena zambiri pa nkhani imeneyi. Silinenanso chilichonse za chikhulupiriro cha Metusela, yemwe anakhala ndi moyo zaka zambiri kuposa anthu onse a m’Baibulo, ndipo anamwalira m’chaka chimene kunachitika Chigumula. Metusela anabereka mwana wamwamuna dzina lake Lameki. Inoki anakhalabe ndi moyo kwa zaka zoposa 100 Lameki atabadwa. Lameki atakula ankakhulupirira kwambiri Mulungu. Yehova anamugwiritsa ntchito kuti alosere zokhudza Nowa, yemwe anali mwana wake, ndipo ulosiwu unakwaniritsidwa pambuyo pa Chigumula. Mofanana ndi Inoki, Baibulo limanena kuti Nowa ankayenda ndi Mulungu. Nowa sanamuonepo Inoki, koma mwina ankadziwa za mbiri yake yabwino. N’kutheka kuti anamva za Inoki kuchokera kwa bambo ake, a Lameki, kapena kwa agogo ake, a Metusela, kapenanso kwa Yaredi, yemwe anali bambo ake a Inoki ndipo anamwalira Nowa ali ndi zaka 366.—Genesis 5:25-29; 6:9; 9:1.
Inoki anali wosiyana kwambiri ndi Adamu. Zili choncho chifukwa Adamu anali wangwiro koma anachimwira Yehova n’kusiyira ana ake chitsanzo choipa komanso mavuto okhaokha. Inoki sanali wangwiro komabe anayenda ndi Mulungu ndipo anasiyira ana ake chitsanzo chabwino chokhala wokhulupirika. Adamu anamwalira Inoki ali ndi zaka 308. Kodi ana a Adamu analira bambo awo odzikondawo atamwalira? Sitikudziwa. Chomwe tikungodziwa n’choti Inoki “anayendabe ndi Mulungu woona.”—Genesis 5:24.
Ngati mukusamalira banja, pali zambiri zimene mungaphunzire kwa Inoki. N’zoona kuti muyenera kupezera a m’banja lanu zofunika pa moyo koma chofunika kwambiri ndi kuwathandiza kukonda Yehova. (1 Timoteyo 5:8) Zimene mumalankhula komanso kuchita zingawathandize kukonda Yehova. Mukamayenda ndi Mulungu n’kumachita zimene iye amafuna ngati mmene Inoki ankachitira, nanunso mudzasiyira banja lanu chitsanzo chabwino kwambiri.
INOKI ‘ANALOSERA ZA IWO’
Chifukwa choti anthu ambiri ankachita zoipa n’kutheka kuti Inoki ankaona kuti analibe anzake otumikira nawo Mulungu. Komatu Yehova Mulungu ankamuona kuti ndi wofunika. Tsiku lina Yehova analankhula ndi mtumiki wake wokhulupirikayu n’kumupatsa uthenga woti akauze anthu ena. Choncho Inoki anakhala mneneri wa Yehova ndipo ndi mneneri woyamba yemwe uthenga wake ukupezeka m’Baibulo. Izi zili choncho chifukwa patapita zaka zambiri, Yuda, yemwe anali m’bale wake wa Yesu, analemba uthengawo m’buku lake la m’Baibulo. *
Uthenga wa Inoki unali wakuti: “Taonani! Yehova anabwera ndi miyandamiyanda ya oyera ake, kudzapereka chiweruzo kwa onse, ndi kudzagamula kuti onse osaopa Mulungu apezeka ndi mlandu chifukwa cha ntchito zawo zonyoza Mulungu zimene anazichita mosaopa Mulungu, komanso chifukwa cha zinthu zonse zonyoza koopsa zimene ochimwa osaopa Mulungu anamunenera.” (Yuda 14, 15) Mukhoza kuona kuti Inoki analankhula uthenga wakewu ngati kuti zinthuzo zinali zitachitika kale. Umu ndi mmene maulosi ambiri analembedwera. Aneneriwo ankafotokoza chonchi chifukwa choti sankakayikira ngakhale pang’ono kuti zimene akunenazo zidzachitikadi.—Yesaya 46:10.
Kodi mukuganiza kuti Inoki ankamva bwanji pamene ankauza anthu ena za uthengawu? Uthengawu unali wamphamvu kwambiri chifukwa anagwiritsa ntchito mawu akuti “osaopa Mulungu” kangapo podzudzula anthuwo komanso pofotokoza zimene ankachita. Uthengawu unasonyeza kuti kungoyambira nthawi imene Adamu ndi Hava anatulutsidwa mu Edeni, zinthu zinali zikungoipiraipirabe. Unachenjezanso anthu kuti Yehova adzabwera ndi angelo ake ambirimbiri kuti adzawononge anthu oipa onse. Ngakhale kuti Inoki anali yekha, anauza anthu uthengawu molimba mtima. Pa nthawiyi n’kuti Lameki ali mwana ndipo ngati anaona agogo ake akuchita zinthu molimba mtima chonchi, ayenera kuti anadabwa kwambiri.
Tikaganizira zimene Inoki anachita tingachite bwino kudzifunsa ngati timaona zinthu za m’dzikoli mmene Mulungu amazionera. Uthenga umene Inoki anapereka ukukhudzanso anthu amasiku ano. Mogwirizana ndi zimene Inoki anachenjeza, Yehova anabweretsa Chigumula chachikulu chimene chinawononga anthu oipa a m’nthawi ya Nowa. Zimene zinachitikazi zikusonyeza zimene zidzachitikenso m’tsogolo. (Mateyu 24:38, 39; 2 Petulo 2:4-6) Mofanana ndi nthawi ya Nowa, Mulungu limodzi ndi angelo ake ambirimbiri ndi okonzeka kuperekanso chiweruzo kwa anthu onse oipa. Choncho aliyense wa ife ayenera kumvera chenjezo la Inoki komanso kuthandiza nawo pochenjeza anthu ena. N’kutheka kuti achibale komanso anzathu sangagwirizane ndi zimene tikuchita ndipo tikhoza kumva ngati tili tokhatokha. Koma Yehova sanasiye Inoki ndipo sangasiyenso atumiki ake okhulupirika masiku ano.
“INOKI ANASAMUTSIDWA KUTI ASAFE MOZUNZIKA”
Kodi Inoki zinamuthera bwanji? Chochititsa chidwi kwambiri pa moyo wa Inoki ndi mmene anafera. Buku la Genesis limanena kuti: “Inoki anayendabe ndi Mulungu woona. Kenako iye sanaonekenso, chifukwa Mulungu anam’tenga.” (Genesis 5:24) Kodi mawu oti “Mulungu anam’tenga” akutanthauza chiyani? Pa nthawi ina mtumwi Paulo anafotokoza kuti: “Mwa chikhulupiriro, Inoki anasamutsidwa kuti asafe mozunzika, moti sanapezeke kwina kulikonse chifukwa Mulungu anamusamutsa. Pakuti asanasamutsidwe, Mulungu anamuchitira umboni kuti akukondwera naye.” (Aheberi 11:5) Kodi Paulo ankatanthauza chiyani ponena kuti “anasamutsidwa kuti asafe mozunzika”? Mabaibulo ena amanena kuti Mulungu anamutenga n’kupita naye kumwamba. Koma zimenezi n’zosatheka chifukwa Baibulo limasonyeza kuti Yesu Khristu ndi amene anali woyambirira kupita kumwambako.—Yohane 3:13.
Choncho funso n’lakuti, kodi Inoki “anasamutsidwa” bwanji kuti “asafe mozunzika”? Zikuoneka kuti Yehova anachititsa kuti Inoki amwalire n’cholinga choti asaphedwe mwankhanza. Koma asanamwalire “Mulungu anamuchitira umboni kuti akukondwera naye.” N’kutheka kuti Inoki atatsala pang’ono kumwalira, Mulungu anamuonetsa masomphenya a mmene dzikoli lidzaonekere likadzakhala paradaiso. Inoki ataona umboni umenewu wosonyeza kuti Yehova akusangalala naye, anamwalira. Pamene mtumwi Paulo ankalemba za Inoki komanso atumiki ena okhulupirika a Mulungu, ananena kuti: “Onsewa anafa ali ndi chikhulupiriro.” (Aheberi 11:13) Atamwalira, adani ake ayenera kuti ankasakasaka kumene kunali mtembo wake koma ‘sunapezeke kwina kulikonse.’ Mwina Yehova anausowetsa n’cholinga choti anthuwo asauwononge kapena kuugwiritsa ntchito pa kulambira konyenga. *
Tikaganizira zimene malembawa akunena, kodi Inoki anafa bwanji? Mwina zimene zinachitika n’zoti atathawa kwa nthawi yaitali, anatopa kwambiri. Adani ake ankamuthamangitsabe ndipo ankachita kuonekeratu kuti ndi okwiya kwambiri chifukwa cha uthenga wake. Kenako Inoki anapeza malo oti n’kubisala koma ankadziwa kuti ngati atachedwapo akhoza kumugwira. Ankadziwa kuti akamugwira amupha mwankhanza. Akupuma, anayamba kupemphera kwa Mulungu. Kenako mtima wake unayamba kukhala m’malo ndipo anaona masomphenya.
Taganizirani zimene mwina Inoki anaona m’masomphenyawo. Ayenera kuti anaona dziko lokongola kwambiri losiyana ndi mmene dziko linalili pa nthawiyo. Dziko limene anaonalo linali lokongola ngati munda wa Edeni, koma kunalibe akerubi otchinga kuti anthu asalowemo. M’dzikolo munali amuna ndi akazi ambirimbiri ndipo onse ankaoneka amphamvu komanso athanzi. Anthu onse ankakhala mwamtendere ndipo kunalibe zochitira nkhanza atumiki a Mulungu ngati mmene zinalili ndi iyeyo. Ataona zimenezi, anadziwa kuti Yehova amamukonda ndipo akusangalala naye. Anadziwanso kuti m’tsogolo adzakhala m’dziko langati limeneli. Mtima wake unakhala m’malo, moti anayamba kusinza mpaka anagona tulo tofa nato.
Iye sanadzukenso chifukwa anafera kutulo komweko. Koma sikuti Yehova anamuiwala. Ndipo Yesu analonjeza kuti tsiku lina anthu onse amene Mulungu akuwakumbukira adzamva mawu a Yesuyo ndipo adzauka. Pa nthawiyo dzikoli lidzakhala lokongola kwambiri komanso lamtendere.—Yohane 5:28, 29.
Kodi nanunso mungakonde kudzakhala m’dziko lokongolali? Tangoganizirani mmene zingakhalire mutakumana ndi Inoki. Mukhoza kudzaphunzira zinthu zochititsa chidwi kwa iye. Akhoza kudzatiuza ngati zimene tafotokoza m’nkhaniyi ndi zimene zinamuchitikiradi. Koma pali mfundo yofunika kwambiri imene tingaphunzire kwa iye panopa. Paulo atafotokoza za Inoki, anati: “Popanda chikhulupiriro n’zosatheka kukondweretsa Mulungu.” (Aheberi 11:6) Choncho tonse tiyenera kutsanzira Inoki pa nkhani yokhala ndi chikhulupiriro komanso kuchita zinthu molimba mtima.
^ ndime 14 Akatswiri ena a Baibulo amanena kuti uthenga wa Inoki umene Yuda analemba anautenga m’buku lakuti Buku la Inoki. Koma Yuda sakanatenga uthengawu m’bukuli chifukwa nkhani zambiri za m’bukuli ndi zongopeka komanso si zoona kuti linalembedwa ndi Inoki ndipo silikudziwika kumene linachokera. N’zoona kuti bukuli lili ndi uthenga wa Inoki koma mwina olemba ake anautenga m’zolemba zina zakale kapena anachita kuuzidwa ndi anthu ena. N’kutheka kuti uthenga wa Inoki umene Yuda analembawu anautenganso kumene olemba Buku la Inoki anatenga uthengawu. Apo ayi, mwina anamva kwa Yesu, yemwe anali kumwamba pamene Inoki anali ndi moyo.
^ ndime 20 Mofanana ndi zimenezi, Mulungu ayeneranso kuti anaonetsetsa kuti adani ake asapeze mtembo wa Mose komanso wa Yesu.—Deuteronomo 34:5, 6; Luka 24:3-6; Yuda 9.
Onaninso
Kodi Anthufe Tingasangalatsedi Mulungu?
Tingapeze yankho tikaganizira zimene zinachitikira Yobu, Loti, ndi Davide, omwe analakwitsapo zinthu zazikulu.


text:
haaay Hindi na nagtanda! Wala pa din ako masabi kundi ang........................
chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka chaka
ng pic nanaman na yan!
Read nyo ang Part 1


text:
NOVEMBER 14, 2013
PHILIPPINES
Mvula Yoopsa Yamkuntho, Yotchedwa Haiyan Yasakaza Zinthu Kwambiri M’dera Lapakati ku Philippines
MANILA, Philippines—Pa 8 November, 2013, mvula yoopsa yamkuntho yotchedwa Haiyan (yomwe ku Philippines amaitchula kuti Yolanda) inasakaza kwambiri zinthu ku Philippines. Mvula yamkunthoyi inali yoyamba kukokolola zinthu kwambiri ku Philippines pa mvula zamkuntho zonse zimene zakhala zikuchitika m’dzikoli.
Pomafika pa November 13, 2013, Anthu a ku ofesi ya Mboni za Yehova ku Philippines yomwe ili ku Manila, anapereka lipoti lakuti anthu 27 a Mboni za Yehova anamwalira chifukwa cha mvula yamkuthoyi. Ananenanso kuti nyumba zoposa 100 za anthu a Mboni komanso malo 5 ochitira misonkhano anawonongeka.
Bungwe Lolamulira la Mboni za Yehova, lomwe likulu lake la padziko lonse lili ku Brooklyn, New York, likuyang’anira ntchito yopereka thandizo kwa anthu amene akhudzidwa ndi tsokali. Pa ntchito yothandiza anthuyi, Anthu a ku ofesi ya Mboni za Yehova ku Philippines akhala akutumiza zakudya, madzi, mankhwala ndi zinthu zina ku madera okhudzidwa ndi mvulayi. Pofika Lamlungu pa November 10, magalimoto ang’onoang’ono okwana 10 amene ananyamula zinthu zisiyanasiyana anatumizidwa kumalowa ndipo tsiku lotsatira magalimoto ena akuluakulu anatumizidwanso.
Pa October 15, 2013, m’dera lomwe kunagwa Mvula yamkutholi munachitika chivomerezi choopsa ndipo chinapha anthu 218. Malipoti amasonyeza kuti chivomerezichi chinapha anthu atatu a Mboni za Yehova, m’modzi anafa nthaka itatembenuzika ndipo ena awiri nyumba zawo zinawagwera. Masiku atatu chivomerezichi chisanachitike, Mvula ya mkuntho yotchedwa Nari yomwe inagwa pa October 12, 2013, inapha anthu pafupifupi 13 m’dzikoli.
Bungwe Lolamulira la Mboni za Yehova limayendetsa ntchito yothandiza anthu okhudzidwa ndi masoka achilengedwe pogwiritsa ntchito ndalama zimene anthu amapereka. Anthuwa amapereka ndalamazi mwa kufuna kwawo pofuna kuthandiza pa ntchito yolalikira. Bungwe Lolamulira limapezanso anthu a maluso osiyanasiyana ndipo anthuwa amagwira ntchito mogwirizana ndi anthu odzidwa bwino ntchito a m’maofesi awo padziko lonse pothandiza anthu okhudzidwa ndi masoka achilengedwe. Amagwiranso mogwirizana ndi akuluakulu a boma a kumalo okhudzidwa ndi tsokalo limodzi ndi makomiti ena othandiza anthu okhudzidwa ndi masoka.
Bambo Dean Jacek, omwe ndi olankhulira Mboni za Yehova ku Philippines ananena kuti: “Tonse ndife achisoni kwambiri chifukwa cha imfa ya anthu omwe afa patsokali. Anthu amene achibale awo amwalira komanso amene akhudzidwa mwa njira zina ndi tsokali akufunika kulimbikitsidwa kwambiri. Tipitiriza kuchita zonse zimene tingathe popereka zinthu zofunikira komanso kulimbikitsa anzathu ndi uthenga wa m’Baibulo.”
Mungalankhule ndi:
Kuchokera ku Mayiko ena lankhulani ndi: J. R. Brown, Office of Public Information, tel. +1 718 560 5000
Philippines: Dean Jacek, tel. +63 2 411 6090


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
4 Samueli anapitiriza kulankhula ndi Aisiraeli onse.
Tsopano Aisiraeli anapita kukamenyana ndi Afilisiti. Choncho anamanga msasa pafupi ndi Ebenezeri,+ ndipo Afilisiti nawonso anamanga msasa ku Afeki.+
2 Afilisitiwo anafola mwa dongosolo lomenyera nkhondo+ kuti amenyane ndi Aisiraeli. Nkhondoyo sinawayendere bwino Aisiraeli, moti anagonjetsedwa ndi Afilisiti.+ Iwo anakantha amuna achiisiraeli pafupifupi 4,000 nkhondoyo ili mkati.
3 Ndiyeno anthuwo atabwerera kumsasa, akulu a Isiraeli anayamba kunena kuti: “N’chifukwa chiyani lero Yehova watigonjetsa pamaso pa Afilisiti?+ Tiyeni tikatenge likasa la pangano la Yehova+ ku Silo, kuti likhale pakati pathu ndi kutipulumutsa m’manja mwa adani athu.”
4 Motero anthuwo anatumiza anthu ku Silo kukatenga likasa la pangano la Yehova wa makamu, amene akukhala pa akerubi.+ Ndipo Hofeni ndi Pinihasi, ana awiri a Eli, anali pamenepo ndi likasa la pangano la Mulungu woona.+
5 Likasa la pangano la Yehova litafika mumsasa, Aisiraeli onse anafuula mokweza kwambiri,+ moti kunali chisokonezo m’dziko lonse.
6 Nawonso Afilisiti anamva phokoso la kukuwa, ndipo anayamba kufunsa kuti: “Kodi phokoso+ limeneli mumsasa wa Aheberi likutanthauza chiyani?” Pamapeto pake, anamva kuti likasa la Yehova labwera mumsasawo.
7 Pamenepo Afilisitiwo anachita mantha, ndipo anati: “Mulungu wafika mumsasa wawo!”+ Ndiyeno anati: “Tsoka latigwera, pakuti zinthu zotere sizinachitikepo ndi kale lonse!
8 Tsoka ife! Adzatipulumutsa ndani m’manja mwa Mulungu wamkuluyu? Ameneyu ndi Mulungu amene anakantha Iguputo ndi masautso amtundu uliwonse m’chipululu.+
9 Limbani mtima ndi kuchita chamuna Afilisitinu, kuti musatumikire Aheberi ngati mmene iwo akutumikirirani.+ Chitani chamuna ndi kumenya nkhondo!”
10 Chotero Afilisiti anamenyadi nkhondo, ndipo Aisiraeli anagonja+ moti aliyense wa iwo anayamba kuthawira kuhema wake.+ Ndipo amene anaphedwa anali ochuluka kwambiri.+ Panaphedwa amuna oyenda pansi a Isiraeli okwanira 30,000.+
11 Ngakhalenso likasa la Mulungu linalandidwa,+ ndipo Hofeni ndi Pinihasi, ana awiri a Eli, anafa.+
12 Tsopano mwamuna wina wa fuko la Benjamini anathamanga kuchoka kumalo ankhondowo kukafika ku Silo tsiku limenelo, atang’amba zovala zake+ ndi kudzithira dothi kumutu.+
13 Atafika, anapeza Eli atakhala pampando m’mbali mwa msewu, maso ali kunjira, pakuti anali kuchita mantha mumtima mwake chifukwa cha likasa la Mulungu woona.+ Ndiyeno mwamunayo analowa mumzindawo kukanena za nkhondoyo, ndipo anthu onse mumzindawo anayamba kulira.
14 Choncho Eli anamva phokoso la kulira kwa anthuwo, ndipo anati: “Kodi chisokonezo chikuchitika kumeneku n’chachiyani?”+ Kenako mwamuna uja anathamanga kukauza Eli.
15 (Eli anali ndi zaka 98, ndipo maso ake anangokhala tong’o koma sanali kuona.)+
16 Tsopano mwamuna uja anauza Eli kuti: “Ine ndikuchokera kumalo omenyera nkhondo, ndithudi ndachita kuthawa kumeneko lero.” Pamenepo Eli anam’funsa kuti: “Chachitika n’chiyani mwana wanga?”
17 Choncho munthu wobweretsa uthengayo anayankha kuti: “Aisiraeli athawa pamaso pa Afilisiti, ndipo agonjetsedwa koopsa.+ Ana anunso awiri, Hofeni ndi Pinihasi,+ aphedwa. Ngakhalenso likasa la Mulungu woona lalandidwa.”+
18 Ndiyeno mwamunayo atangotchula za likasa la Mulungu woona, Eli anagwa chagada kuchoka pampando, ali pachipatapo. Chotero khosi lake linathyoka ndipo anafa, pakuti anali wokalamba ndi wonenepa kwambiri. Eli anali ataweruza Isiraeli zaka 40.
19 Mpongozi wake, mkazi wa Pinihasi, anali ndi pakati moti anali pafupi kubereka. Ndiyeno anamva kuti likasa la Mulungu woona lalandidwa ndipo apongozi ake ndi mwamuna wake afa. Zitatero, anawerama n’kuyamba kubereka, chifukwa zowawa za pobereka zinam’fikira mwadzidzidzi.+
20 Mkaziyu atatsala pang’ono kumwalira, amayi amene anaima pambali pake anayamba kulankhula kuti: “Usachite mantha, pakuti wabereka mwana wamwamuna.”+ Koma iye sanayankhe kapena kuikirapo mtima.
21 Iye anatcha mwanayo kuti Ikabodi,+ n’kunena kuti: “Ulemerero wachoka mu Isiraeli kupita kudziko lina.”+ Ananena zimenezi chifukwa cha likasa la Mulungu woona limene linali litalandidwa, ndiponso chifukwa cha apongozi ake ndi mwamuna wake.+
22 Choncho ananena kuti: “Ulemerero wachoka mu Isiraeli kupita kudziko lina,+ chifukwa likasa la Mulungu woona lalandidwa.”+
Patsani ena
Patsani ena
1 Samueli 4
Baibulo la Dziko Latsopano la Malemba Opatulika
https://www.jw.org/finder?docid=1011452&Book=9&Chapter=4&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D4%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi Ndisiye Sukulu?
Taganizirani kaye izi
Kodi malamulo a boma la dziko lanu amafuna kuti munthu asasiye sukulu asanafike kalasi iti? Kodi inuyo mwafika kalasi imeneyo? Si bwino kusiya sukulu ngati zimenezi zingachititse kuti muphwanye malangizo a m’Baibulo akuti, “
munthu aliyense azimvera olamulira akuluakulu.”—Aroma 13:1.
Kodi mwakwanitsa zolinga zanu? Kodi zolinga zanu zopitira kusukulu n’zotani? Kodi mulibe zolinga zenizeni? Mukufunika kudziwa zimenezi chifukwa ngati simutero, mungakhale ngati munthu amene wakwera sitima koma sakudziwa kumene akufuna kupita. Choncho, kambiranani ndi makolo anu nkhani imene ili ndi mutu wakuti, “ Zolinga Zanga pa Nkhani ya Sukulu.” Ngati mukufuna kusiya sukulu ndipo makolo anu akuona kuti simunakwaniritse zolinga zanu zopitira kusukulu, ndiye kuti muyenera kuganizira mozama nkhani imeneyi.
N’chifukwa chiyani mukufuna kusiya sukulu? Zina mwa zifukwa zimene zingakuchititseni kufuna kusiya sukulu zingakhale kufuna kuthandiza makolo anu pa nkhani yopeza ndalama kapena kufuna kugwira ntchito inayake mongodzipereka. Koma zifukwa zanu zingakhale zosamveka ngati mukuganiza zosiya sukulu chifukwa choopa mayeso kapena kutopa ndi sukulu. Koma nthawi zambiri zimakhala zovuta kuti mudziwe ngati chifukwa chimene chikukuchititsani kuganiza kuti musiye sukulu chili chomveka kapena ayi. Ngati mukusiya sukulu pofuna kuthawa mavuto a kusukulu, mudzanong’oneza bondo.
Kusiya sukulu kuli ngati kudumpha m’sitima musanafike kumene mukupita. Mwina mungaganize zodumpha m’sitimayo chifukwa chakuti si yawofuwofu komanso anthu amene mwakwera nawo akukusowetsani mtendere. Koma ngati mutachita zimenezi, simungafike kumene mukupita komanso mukhoza kuvulala kwambiri. N’chimodzimodzinso ndi sukulu. Ngati mutaisiyira panjira, mungadzavutike kwambiri kuti mupeze ntchito. Ndipo ngati mutadzapeza ntchito, ikhoza kudzakhala ya malipiro ochepa kwambiri poyerekezera ndi ntchito imene mukanapeza zikanakhala kuti munamaliza sukulu.
M’malo mongosiya sukulu, lezani mtima ndipo phunzirani kuthana ndi mavuto amene mumakumana nawo kusukulu. Mukatero, zinthu zidzakuyenderani bwino kwambiri ndipo muzidzatha kuthana ndi mavuto amene mungadzakumane nawo mukadzayamba ntchito.
Zolinga Zanga pa Nkhani ya Sukulu
Cholinga chachikulu cha maphunziro n’choti mudzathe kupeza ntchito imene ingadzakuthandizeni kupeza zinthu zimene mumafunikira pa moyo wanu, komanso kuti mudzathe kusamalira banja ngati mungadzakhale nalo m’tsogolo. (2 Atesalonika 3:10, 12) Kodi munasankha kale ntchito imene mumafuna kudzagwira? Nanga kodi sukulu ingakuthandizeni bwanji kukonzekera ntchito imeneyi? Kuti mudziwe ngati sukulu ikukuthandizani kuti mudzakwanitse zimene mumafuna, yankhani mafunso otsatirawa:
Kodi ndimachita bwino pa zinthu zotani? (Mwachitsanzo, kodi mumacheza bwino ndi anthu? Kodi mumakonda ntchito zamanja, monga kupanga zinthu zatsopano kapena kukonza zinthu zowonongeka? Mukakumana ndi vuto linalake, kodi mumatha kupeza njira yolithetsera?)
Kodi ndi ntchito zotani zimene zingagwirizane ndi zinthu zimene ndimachita bwino?
Kodi kudera kwathu kumapezeka ntchito zotani?
Kodi panopa ndikutenga maphunziro otani amene angadzandithandize kupeza ntchito?
Kodi panopa ndingathe kuchita maphunziro otani amene angandithandize kuti ndisadzavutike kukwanitsa zolinga zanga?
Kumbukirani kuti cholinga chanu n’choti mukamadzamaliza sukulu, mudzathe kupeza chochita. Koma musakhalenso ngati anthu amene amangofuna kumangophunzirabe mpaka kalekale, ngati munthu amene sakufuna kutsika sitima, pongofuna kupewa udindo.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
3 Pali mitundu+ imene Yehova anailola kukhalabe m’dzikoli n’cholinga choti ayese+ nayo Aisiraeli, kutanthauza Aisiraeli onse amene sanaonepo iliyonse mwa nkhondo zimene mtunduwo unamenya m’dziko la Kanani.+
2 (Mitunduyo anailola kukhalabe kuti mibadwo ya ana a Isiraeli imene sinaonepo nkhondo, iphunzire ndi kudziwa kumenya nkhondo).
3 Mitunduyo ndi olamulira asanu ogwirizana+ a Afilisiti,+ Akanani onse,+ ngakhalenso Asidoni+ ndi Ahivi+ okhala m’phiri la Lebanoni,+ kuchokera kuphiri la Baala-herimoni+ mpaka kumalire a dera la Hamati.+
4 Mulungu anapitirizabe kugwiritsa ntchito mitunduyo poyesa+ Aisiraeli, kuti aone ngati Aisiraeliwo adzamvera malamulo a Yehova amene anaperekedwa kwa makolo awo kudzera mwa Mose.+
5 Ana a Isiraeli anakhala pakati pa Akanani,+ amene ndi Ahiti, Aamori, Aperezi, Ahivi ndi Ayebusi.+
6 Aisiraeli anatenga ana aakazi a Akanani kukhala akazi awo,+ ndipo ana awo aakazi anawapereka kwa ana aamuna a Akanani,+ moti Aisiraeli anayamba kutumikira milungu ya Akanani.+
7 Chotero ana a Isiraeli anachita zoipa pamaso pa Yehova, ndipo anaiwala Yehova Mulungu wawo,+ moti anayamba kutumikira Abaala+ ndi mizati yopatulika.+
8 Pamenepo mkwiyo wa Yehova unayakira Aisiraeli,+ moti anawagulitsa+ kwa Kusani-risataimu, mfumu ya Mesopotamiya.+ Ana a Isiraeli anatumikira Kusani-risataimu zaka 8.
9 Ndipo ana a Isiraeli anayamba kufuulira Yehova kuti awathandize.+ Pamenepo Yehova anapereka mpulumutsi+ wa ana a Isiraeli kuti awapulumutse. Ameneyu anali Otiniyeli,+ mwana wamwamuna wa Kenazi,+ mng’ono wake wa Kalebe.+
10 Mzimu+ wa Yehova unakhala pa iye, ndipo anakhala woweruza wa Isiraeli. Atapita kunkhondo, Yehova anapereka Kusani-risataimu mfumu ya Siriya m’manja mwake, moti anam’gonjetsa.+
11 Zitatero dziko linakhala pa mtendere zaka 40. Kenako Otiniyeli, mwana wa Kenazi, anamwalira.
12 Ana a Isiraeli anayambanso kuchita zoipa pamaso pa Yehova.+ Pamenepo Yehova analola Egiloni mfumu ya Mowabu+ kukula mphamvu ndi kupondereza Isiraeli,+ chifukwa Aisiraeliwo anachita zoipa pamaso pa Yehova.+
13 Kuwonjezera apo, anasonkhanitsa ana a Amoni+ ndi Amaleki+ kuti alimbane ndi Aisiraeli. Amenewa anakantha Isiraeli ndi kulanda mzinda wa mitengo ya kanjedza.+
14 Ndipo ana a Isiraeli anatumikira Egiloni, mfumu ya Mowabu zaka 18.+
15 Pamenepo ana a Isiraeli anayamba kufuulira Yehova kuti awathandize.+ Choncho Yehova anawapatsa mpulumutsi, Ehudi,+ munthu wogwiritsa ntchito dzanja lamanzere,+ wa fuko la Benjamini,+ mwana wa Gera. M’kupita kwa nthawi, ana a Isiraeli anatumiza msonkho wawo kwa Egiloni mfumu ya Mowabu, kudzera mwa Ehudi.
16 Ehudi anali atadzipangira lupanga lakuthwa konsekonse,+ kutalika kwake mkono umodzi, ndipo analimangirira m’chiuno kudzanja lamanja, mkati mwa chovala chake.+
17 Atafika kwa Egiloni mfumu ya Mowabu,+ anapereka msonkho umene anabweretsa. Komatu Egiloni anali munthu wonenepa kwambiri.
18 Ehudi atapereka msonkhowo,+ anauza anthu amene ananyamula msonkhowo kuti azipita.
19 Atafika pamiyala yogoba imene inali ku Giligala,+ anabwerera kwa mfumu ndi kuiuza kuti: “Pepanitu mfumu, ndili ndi uthenga wachinsinsi woti ndikuuzeni.” Pamenepo mfumuyo inati: “Khala chete!” Itatero, onse amene anaimirira pafupi ndi mfumuyo anatuluka.+
20 Ehudi anafika kwa mfumuyo ili yokhayokha m’chipinda chapadera chozizira bwino, chimene chinali padenga. Pamenepo Ehudi anati: “Uthenga umene ndili nawo ndi wochokera kwa Mulungu.” Atatero, mfumuyo inanyamuka pampando wake wachifumu.
21 Pamenepo, Ehudi analowetsa dzanja lake lamanzere m’chovala chake, ndipo anasolola lupanga limene linali m’chiuno kudzanja lake lamanja ndi kulizika m’mimba mwa Egiloni.
22 Lupangalo linalowa ndi chigwiriro chomwe moti mafuta anaphimba lupangalo chifukwa sanalizule m’mimba mwakemo, ndipo chimbudzi chinayamba kutuluka.
23 Zitatero Ehudi anatulukira polowera mphepo, koma anasiya atatseka ndi kukhoma zitseko za chipinda cha padenga,
24 iyeyo n’kutuluka panja.+
Pamenepo atumiki a Egiloni anafika n’kuyamba kuyang’ana, ndipo anapeza zitseko za chipinda cha padenga zili zokhoma. Ndiyeno anati: “Ayenera kuti akudzithandiza+ m’chipinda chozizira bwino cha mkatikati.”
25 Iwo anapitiriza kudikira mpaka anataya mtima chifukwa anaona kuti mfumu sikutsegula zitseko za chipinda cha padenga. Pamenepo anatenga kiyi ndi kutsegula zitsekozo. Atatero anangoona mbuye wawo ali thasa pansi, wakufa.
26 Iwo akuganizaganiza zimene zachitika, Ehudi anathawa, ndipo anadutsa pamiyala yogoba+ ndi kuthawira ku Seira.
27 Atafika kumeneko anayamba kuliza lipenga la nyanga+ ya nkhosa m’dera lamapiri la Efuraimu.+ Iye ali patsogolo, ana a Isiraeli anatsika naye limodzi kuchoka m’dera lamapirilo.
28 Pamenepo anawauza kuti: “Nditsatireni,+ chifukwa Yehova wapereka Amowabu, adani anu, m’manja mwanu.”+ Atatero, anam’tsatira kukatsekereza Amowabu pamalo owolokera mtsinje+ wa Yorodano, ndipo sanalole aliyense kuwoloka.
29 Pa nthawi imeneyo anakantha amuna achimowabu 10,000.+ Aliyense mwa amunawo anali wojintcha+ ndipo aliyense wa iwo anali mwamuna wolimba mtima, koma palibe ngakhale mmodzi amene anapulumuka.+
30 Chotero Mowabu anagonjetsedwa tsiku limenelo ndi Isiraeli, ndipo dzikolo linakhala pa mtendere zaka 80.+
31 Pambuyo pa Ehudi panadzakhala Samagara+ mwana wamwamuna wa Anati. Ameneyu anapha amuna achifilisiti+ 600 ndi chisonga chotosera ng’ombe pozitsogolera. Ameneyunso anapulumutsa Isiraeli.+
Patsani ena
Patsani ena
Oweruza 3
Baibulo la Dziko Latsopano la Malemba Opatulika
https://www.jw.org/finder?docid=1011452&Book=7&Chapter=3&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D3%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MAY 2, 2014
CHILE
Moto Wolusa Wawononga Zinthu ku Valparaíso, Chile
PUENTE ALTO, Chile—Pa April 13, 2014, moto wolusa womwe unafalikira kwambiri chifukwa cha mphepo yamphamvu yochokera kunyanja ya Pacific, unawononga zinthu kwambiri mumzinda wa Valparaíso ku Chile. Motowu unapha anthu osachepera 15 komanso kuvulaza anthu ena 500. Nyumba pafupifupi 2,900 zinawonongekeratu, ndipo anthu oposa 10,000 akusowa pokhala.
Akuluakulu a ku ofesi ya Mboni za Yehova ku Chile anena kuti pagulu la anthu amene afa pa ngoziyi, pali bambo wachikulire wa Mboni. Kuwonjezera pamenepa, nyumba za anthu 89 a Mboni zawonongeka. Anthu ambiri a Mboni za Yehova amene nyumba zawo zawonongeka ndi motowu akusungidwa m’nyumba za a Mboni anzawo. Ngoziyi itangochitika, akuluakulu a ku ofesi ya Mboni za Yehova ku Chile anakhazikitsa komiti yomwe ikuthandiza anthu amene akhudzidwa ndi ngoziyi. Padakali pano, magulu a anthu ongodzipereka ayamba kale ntchito yochotsa zinthu zomwe zawonongeka ndi motowo. Pa nthawi yoyenerera, anthuwa adzayamba ntchito yokonza nyumba pafupifupi 28 zimene zawonongeka ndi moto, za anzawo a Mboni.
Bambo Jason D. Reed, omwe ndi mneneri wa Mboni za Yehova ku Chile, anati: “Tikudandaula kwambiri tikaganizira mavuto amene abale athu akukumana nawo chifukwa cha moto wolusawu. Tikulira chifukwa m’bale wathu yemwe tinkalambira naye Mulungu wafa pa ngoziyi. Tikupemphereranso anthu onse omwe achibale awo kapena anzawo amwalira pa ngoziyi. Tipitiriza kuthandiza anthu omwe akhudzidwa ndi ngoziyi powapatsa zinthu zofunikira pa moyo wawo zimene tingakwanitse. Komanso tipitiriza kuwalimbikitsa kuti athe kupirira pa nthawi yovutayi.”
Lankhulani ndi:
Kuchokera ku Mayiko Ena: J. R. Brown, Office of Public Information, tel. +1 718 560 5000
Chile: Jason D. Reed, tel. +56 2 2428 2600


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
18 Yehova anapitiriza kulankhula nane kuti:
2 “Kodi mukutanthauza chiyani mukamanena mwambi m’dziko la Isiraeli wakuti, ‘Bambo ndi amene amadya mphesa zosapsa koma mano a ana awo ndiwo amayayamira’?+
3 “Yehova, Ambuye Wamkulu Koposa, wanena kuti, ‘Pali ine Mulungu wamoyo, simudzanenanso mwambi umenewu mu Isiraeli.
4 Tamverani! Miyoyo yonse ndi yanga.+ Moyo+ wa bambo komanso moyo wa mwana, yonse ndi yanga.+ Moyo umene ukuchimwawo+ ndi umene udzafe.+
5 “‘Munthu akakhala wolungama n’kumachita zinthu motsatira malamulo ndiponso mwachilungamo,+
6 ngati sadya+ zinthu zoperekedwa nsembe kwa mafano m’mapiri,+ ngati sakweza maso ake kuyang’ana mafano onyansa a nyumba ya Isiraeli,+ ngati saipitsa mkazi wa mnzake,+ ngati sayandikira mkazi amene wadetsedwa,+
7 ngati sazunza munthu aliyense,+ ngati amabweza chikole kwa munthu amene anakongola zinthu zake,+ ngati salanda zinthu za ena mwauchifwamba,+ ngati amapatsa munthu wanjala chakudya+ ndi kuphimba munthu wamaliseche ndi chovala,+
8 ngati salandira chiwongoladzanja akabwereketsa zinthu,+ ndiponso sakongoza zinthu mwa katapira,+ ngati sachita zopanda chilungamo,+ ngati amachita chilungamo chenicheni poweruza munthu ndi mnzake,+
9 ngati akuyendabe m’malamulo anga+ ndi kusunga zigamulo zanga kuti azichita mogwirizana ndi choonadi,+ ndiye kuti munthu wotero ndi wolungama.+ Ndithu adzakhalabe ndi moyo,’+ watero Yehova, Ambuye Wamkulu Koposa.
10 “‘Munthu akabereka mwana wamwamuna, mwanayo n’kukhala wakuba,+ wokhetsa magazi,+ ndipo amachita chilichonse cha zinthu zimenezi,
11 (koma bamboyo sanachitepo chilichonse mwa zinthu zimenezi), ngati mwanayo amadya chakudya choperekedwa nsembe kwa mafano m’mapiri+ ndipo amaipitsa mkazi wa mnzake,+
12 ngati amazunza munthu wosautsika ndi wosauka,+ ngati amalanda zinthu za ena mwauchifwamba,+ ngati sabweza chikole,+ ngati amakweza maso ake kuyang’ana mafano onyansa,+ ndiye kuti wachita chinthu chonyansa.+
13 Iye amakongoza zinthu zake mwa katapira+ ndipo amalandira chiwongoladzanja.+ Ndithudi iye sadzakhala ndi moyo chifukwa wachita zinthu zonyansa zonsezi.+ Adzaphedwa ndithu, ndipo magazi ake adzakhala pamutu pake.+
14 “‘Ndiyeno munthu wina wabereka mwana wamwamuna amene amaona machimo onse amene bambo ake amachita. Mwanayo amaona machimowo koma sawachita.+
15 Iye sadya chakudya choperekedwa nsembe kwa mafano m’mapiri. Sakweza maso ake kuyang’ana mafano onyansa a nyumba ya Isiraeli+ ndipo sanaipitsepo mkazi wa mnzake.+
16 Sanazunzepo munthu aliyense.+ Sanatengepo chikole+ ndipo sanalandepo chilichonse mwauchifwamba.+ Munthu wanjala amam’patsa chakudya+ ndipo munthu wamaliseche amam’phimba ndi chovala.+
17 Iye sapondereza munthu wosautsika. Sakongoza zinthu mwa katapira+ ndipo salandira chiwongoladzanja.+ Amatsatira zigamulo zanga+ ndi kuyenda motsatira malamulo anga.+ Munthu wotere sadzafa chifukwa cha zolakwa za bambo ake.+ Adzakhalabe ndi moyo.+
18 Koma bambo akewo, adzafa chifukwa cha zolakwa zawo,+ popeza anabera anthu mwachinyengo,+ anabera m’bale wawo zinthu mwauchifwamba+ ndipo anachita choipa chilichonse pakati pa anthu a mtundu wawo.+
19 “‘Anthu inu mudzanena kuti: “N’chifukwa chiyani mwanayo alibe mlandu uliwonse pa zolakwa za bambo ake?”+ Mwanayo anachita zinthu motsatira malamulo ndiponso mwachilungamo.+ Iye anasunga malamulo anga ndipo akupitiriza kuwatsatira.+ Ndithudi adzakhalabe ndi moyo.+
20 Moyo umene ukuchimwawo ndi umene udzafe.+ Mwana sadzakhala ndi mlandu uliwonse pa zolakwa za bambo ake. Bambo sadzakhala ndi mlandu uliwonse pa zolakwa za mwana wake.+ Chilungamo cha munthu wolungama chidzakhala pa iye,+ ndipo zoipa za munthu woipa zidzakhala pamutu pa woipayo.+
21 “‘Munthu woipa akabwerera, kusiya machimo ake onse amene anali kuchita+ ndipo akasunga malamulo anga onse n’kuchita zinthu motsatira malamulo ndiponso mwachilungamo,+ adzakhalabe ndi moyo. Sadzafa ayi.+
22 Zolakwa zonse zimene anachita sizidzakumbukiridwa ndipo sadzalangidwa nazo.+ Adzakhalabe ndi moyo chifukwa cha zinthu zolungama zimene anachita.’+
23 “‘Kodi ine ndimasangalala ndi imfa ya munthu aliyense wochimwa?+ Kodi sindisangalala kuti munthu wochimwayo abwerere kusiya njira zakezo ndi kukhalabe ndi moyo?’+ watero Yehova, Ambuye Wamkulu Koposa.
24 “‘Munthu wolungama akasiya chilungamo chake n’kumachita zinthu zopanda chilungamo,+ akamachita zopanda chilungamo+ n’kumakhalabe ndi moyo, zinthu zolungama zonse zimene anachita sizidzakumbukiridwa.+ Iye adzafa chifukwa chochita zinthu mosakhulupirika ndiponso chifukwa cha machimo ake amene anachita.+
25 “‘Anthu inu mudzanena kuti: “Njira za Yehova n’zopanda chilungamo.”+ Tamverani inu a nyumba ya Isiraeli. Kodi njira zanga ndiye zopanda chilungamo?+ Kodi njira za anthu inu sindizo zopanda chilungamo?+
26 “‘Munthu wolungama akasiya chilungamo chake n’kumachita zinthu zopanda chilungamo+ n’kufa chifukwa cha zochita zakezo, wafa chifukwa cha zochita zake zopanda chilungamo.+
27 “‘Munthu woipa akasiya zinthu zoipa zimene anali kuchita n’kumachita zinthu motsatira malamulo ndiponso mwachilungamo,+ iyeyu adzapulumutsa moyo wake.+
28 Munthu woipayo akaona+ zoipa zimene anali kuchita n’kuzisiya,+ adzakhalabe ndi moyo. Sadzafa ayi.+
29 “‘Ndithu nyumba ya Isiraeli idzanena kuti: “Njira za Yehova n’zopanda chilungamo.”+ Kodi njira zanga ndiye zopanda chilungamo, inu a nyumba ya Isiraeli?+ Kodi njira za anthu inu sindizo zopanda chilungamo?’+
30 “‘Chotero ine ndidzaweruza aliyense wa inu malinga ndi njira zake,+ inu a nyumba ya Isiraeli,’ watero Yehova, Ambuye Wamkulu Koposa.+ ‘Lapani ndi kusiya zolakwa zanu zonse+ ndipo musalole kuti chilichonse chizikupunthwitsani ndi kukulakwitsani.+
31 Tayani zolakwa zanu zonse zimene munachita+ ndipo muyesetse kukhala ndi mtima watsopano+ ndiponso mzimu watsopano.+ Kodi muferenji+ inu a nyumba ya Isiraeli?’
32 “‘Inetu sindisangalala ndi imfa ya munthu aliyense,’+ watero Yehova, Ambuye Wamkulu Koposa. ‘Choncho tembenukani anthu inu, kuti mukhale ndi moyo.’”+
Patsani ena
Patsani ena
Ezekieli 18
Baibulo la Dziko Latsopano la Malemba Opatulika
https://www.jw.org/finder?docid=1011452&Book=26&Chapter=18&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D18%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NTCHITO YOLALIKIRA NDI KUPHUNZITSA PADZIKO LONSE
North ndi South America
MAYIKO 57
CHIWERENGERO CHA ANTHU 982,501,976
OFALITSA 4,102,272
MAPHUNZIRO A BAIBULO 4,345,532
Ankapita Kumunda Kukaphunzira Baibulo Usiku
Banja lina, lomwe likuchita upainiya wapadera, linapita kukalalikira kumudzi wina umene sulalikidwa kawirikawiri, womwe uli m’dziko la Brazil. Ali kumeneko anamva za mayi wina, dzina lake Valdira, yemwe m’mbuyomo anaphunzirapo Baibulo kwa zaka 13. Kuti akumane ndi mayiyu, apainiyawa anayenda m’misewu yafumbi komanso anawoloka mitsinje yoopsa kwambiri. Kenako anafika kumene mayiyu ankakhala. Mayi Valdira ankafunitsitsa atayambiranso kuphunzira Baibulo. Koma chifukwa choti ankakhala kutali kwambiri, apainiyawo sakanakwanitsa kuphunzira naye. Popeza mayiyu anali ndi foni, apainiyawo anakonza zoti aziphunzira naye kudzera pafoniyo. Komabe, netiweki inkavuta kwambiri m’dera limene mayiyu ankakhala, moti panali malo amodzi okha omwe netiwekiyo inkagwira. Malowa anali kumunda, komwenso kunali kutali kwambiri ndi nyumba yake. Panali vuto linanso chifukwa mayiyu akanatha kuphunzira kuyambira 9 koloko usiku basi. Ndiye tayerekezani kuti mukumuona mayiyu ali yekhayekha m’munda usiku, akuphunzira Baibulo pafoni, atayatsa kandulo.
Mayi Valdira amamvetseranso misonkhano ya Lamlungu pafoni yake yomweyo. Amapita kumunda kuja ndi Baibulo, Nsanja ya Olonda komanso nyimbo. Kukamagwa mvula, mayiyu amapitabe kumundako atafunda ambulera wake.
M’mwezi wa March, Mayi Valdira anayenda ulendo wa makilomita pafupifupi 97 kupita ku Nyumba ya Ufumu kuti akachite nawo msonkhano wapadera. Pamsonkhanowu panatulutsidwa Baibulo la Dziko Latsopano la Chipwitikizi, lomwe analikonzanso. Mayiyu anasangalala kwambiri atalandira Baibulo lake. Nthawi ina abale ndi alongo ena atamva za khama limene mayiyu amachita kuti aphunzire Baibulo, anamuyamikira kwambiri. Koma Mayi Valdira anati: “Komatu n’zosavuta, aliyense akhoza kukwanitsa.”
“Ndinkadziwa Kuti Tsiku Lina Mudzabwera”
Tsiku lina mpainiya wina wapadera, dzina lake Frank, anakonza ulendo wokalalikira anthu a mtundu wa Yukpa omwe amakhala m’mudzi wina wa m’dziko la Colombia. Asananyamuke, anthu ena anamuchenjeza kuti mfumu ya m’mudziwo ndi yovuta kwambiri. Ananena kuti mfumuyo dzina lake ndi John Jairo, ndipo inathamangitsapo magulu a zipembedzo zina zachikhristu, omwe ankafuna kulalikira m’mudzi wake. Anamuuzanso kuti tsiku lina mfumuyi itamva zoti m’busa wina akumauza anthu kuti amupatse chakhumi, inapsa mtima kwambiri. Kenako mfumuyo inayamba kuthamangitsa m’busayo kwinaku ikuwombera m’mwamba ndi mfuti, moti m’busayo analiyatsa liwiro la mtondo wadooka.
M’bale Frank anati: “Titafika m’mudziwo, munthu woyamba amene tinamulalikira anali mwana wina wamkazi wa mfumuyo. Tinaonetsa mtsikanayo buku lakuti, Kodi Baibulo Limaphunzitsa Chiyani Kwenikweni? ndipo kenako ananena kuti, ‘Ndimafuna nditalowa chipembedzo chimenechi.’ Ndiyeno anathamanga n’kukauza bambo ake kuti kwabwera a Mboni. Mfumuyo itamva zimenezi inauza mtsikanayo kuti adzatiitane ndipo tinapita koma tikuchita mantha kwambiri. Ndiyeno tisananene chilichonse, mfumuyo inatiuza kuti: ‘Ndimadziwa kuti chipembedzo chanuchi chimaphunzitsa zoona. Zaka 8 zapitazo ndinatola buku lofanana ndi limene mwapatsa mwana wangayu padzala linalake m’tauni ya Becerril. Mfundo zimene ndinawerenga m’bukulo zinandikhudza kwambiri moti ndinkafunitsitsa nditakumana nanu. Ndinkadziwa kuti tsiku lina mudzabwera. Ndiye popeza mwabwera tsopano, ndikufuna kuti mundiphunzitse Baibulo ineyo, banja langa komanso anthu a m’mudzi wangawu. Choncho, musamangike ayi, khalani omasuka ndithu.’”
M’bale Frank ananenanso kuti: “Titangomva mawu amenewa, zinatikhudza kwambiri moti misozi inalengeza m’maso. Anthu a m’mudzi wonsewo atasonkhana tinayamba kuwalalikira. Popeza anthuwo sankamva chinenero chimene tinkayankhula, mfumu ija inayamba kumasulira. Titatsanzika, mfumuyo inatibwereka bulu wake kuti tinyamulirepo katundu wathu. Panopa timaphunzira Baibulo ndi anthu okwana 120 a m’mudziwo, ndipo timawaphunzitsa m’magulu okwana 47. Nayonso mfumu ija komanso mwana wake wamkazi uja amaphunzira nawo.”
Munthu Amene Ankazunza a Mboni Anasintha
A José, omwe poyamba anali m’tchalitchi cha Katolika, amakhala ku Ecuador. Tsiku lina a José analemba kalata. Iwo anati: “Ndinkadana kwambiri ndi a Mboni za Yehova moti ndinakhala ndikuwazunza kwa zaka 10. Nthawi zina ndinkawamenya, kuwanamizira kuti ndi akuba komanso ndinkasonkhanitsa anthu n’kuwauza kuti azivutitsa a Mboni za Yehova. A Mboni akamangidwa n’kupita nawo kundende, ndinkapita komweko ndipo ndinkauza apolisi kuti nditseka ndine pakhomo la ndendeyo. Ndikukumbukira kuti nthawi ina tinaphwanya galimoto ya munthu wina wa Mboni. Komanso nthawi ina tinaponya njinga yamoto ya wa Mboni wina mumtsinje.”
A José ananenanso kuti: “Mu 2010, ndinayamba kudwala matenda a chimfine cha nkhumba. Nditapita kuchipatala, dokotala anandiuza kuti ngati ndikufuna kuti ndichire, ndisamuke kwathu kudera lamapiri komwenso ndi kozizira kwambiri ndipo ndipite kudera lina lotentha la m’mbali mwa nyanja. Choncho ndinapita kufamu ina ya wachibale wanga. Patapita nthawi wachibaleyu anandisiyira udindo woyang’anira famuyo. Pa nthawiyi ndinkakhala ndekhandekha, moti ndinkasowa wocheza naye. Tsiku lina kutabwera a Mboni za Yehova, ndinacheza nawo ndipo ndinadabwa ndi mmene ankagwiritsira ntchito Baibulo. Chifukwa choti ndinkafuna kudziwa zambiri, ndinavomera kuti azindiphunzitsa Baibulo. Nditaphunzira kwa miyezi 6, ndinapita kukasonkhana ndi a Mboni kwa nthawi yoyamba. Nditafika kumisonkhanoko, ndinadabwa kwambiri ndi zimene ndinaona. Anthu ake anandilandira bwino komanso anali achikondi moti ndinayamba kuganiza kuti, ‘Mwinatu amenewa angakhale Akhristu enieni.’ Ndinapitirizabe kuphunzira Baibulo ndipo ndinabatizidwa mu April 2014.”
Anapitiriza kufotokoza kuti: “Ndinkadzimvera chisoni kwambiri chifukwa cha zankhanza zomwe ndinachitirapo a Mboni. Ndinkafuna nditapepesa anthu amene ndinawachitira zimenezi ndipo Yehova anandithandiza. Mwachitsanzo, pamsonkhano wina wadera womwe unachitika pa 4 October, 2014 ndinafunsidwa kuti ndifotokoze zimene ndinkachita ndisanakhale wa Mboni. M’bale amene anakamba nkhaniyo anandifunsa kuti: ‘Mukanakhala ndi mwayi woti mupepese kwa anthu amene munkawazunza, kodi mukanakonda kupepesa ndani?’ Ndinayankha kuti ndikanakonda kupepesa m’bale wina, dzina lake Edmundo, koma sindinkadziwa kuti ndingamupeze bwanji. Pa nthawiyi sindinkadziwa kuti woyang’anira dera anali ataitana m’baleyu moti anali kuseri kwa pulatifomu. Edmundo atabwera papulatifomu, tinakumbatirana ndipo tonse tinayamba kulira.”
“Chonde Yehova, Nditumizireni a Mboni”
Alongo ena ankalalikira mumzinda wa Asunción m’dziko la Paraguay. Alongowa anamaliza chakumasana kulalikira gawo limene anapatsidwa. Ngakhale kuti kunkatentha kwambiri, alongowo anagwirizana zoti apitirizebe. Mlongo wina ananena kuti: “Mwina munthu wina akupemphera kuti tikamulalikire.” Choncho alongowo anakalalikira kunyumba zina zapafupi. Ndiyeno alongo ena atafika panyumba inayake yapakona, mayi wina anawapatsa moni kwinaku akumwetulira ndipo anawafunsa ngati anali a Mboni za Yehova. Mayiyu anafotokoza kuti poyamba ankakhala m’dziko la Bolivia, koma chifukwa cha ntchito, anasamukira m’dziko la Paraguay ndipo anali atangotha mwezi umodzi. Ananena kuti ali ku Bolivia ankaphunzira Baibulo ndi a Mboni za Yehova. Ndiye atafika m’derali, anafunsa anthu oyandikana nawo nyumba kuti amuthandize kukumana ndi a Mboni, koma sanawapeze. Kenako anaganiza zopempha Yehova kuti amuthandize kukumana ndi a Mboni. Anamupempha kuti: “Chonde Yehova, nditumizireni a Mboni.” Tsiku limene anapempheralo ndi limene anakumana ndi alongo aja ndipo anagwirizana nawo kuti aziphunzira Baibulo.


text:
GALAMUKANI! AUGUST 2015
M’thupi Lathu Muli Laibulale
Kutulukira za kasanjidwe ka DNA, kwathandiza kuti asayansi atulukire zinthu zina zokhudza zamoyo.
Maselo Athu Ali Ngati Laibulale
N’chifukwa chiyani asayansi ena anasiya kukhulupirira kuti zamoyo zinachita kusintha?
Phunzitsani Ana Anu Kuti Akhale Odziletsa
Kupatsa ana anu chilichonse chimene akufuna kungawalepheretse kuphunzira makhalidwe ofunika.
Amaphunzitsa Baibulo Komanso Kuwerenga ndi Kulemba
Mayi wina dzina lake Josefina anayamba kuphunzira kuwerenga ndi kulemba ali ndi zaka 101. Werengani kuti mudziwe zimene zinachitika.
Kukhala Ololera
Kodi Baibulo limanena kuti tiyenera kukhala ololera mpaka kufika pati?
Sanasiye Kutsatira Zimene Amakhulupirira
Song Hee Kang anakhala wokhulupirika pamene anadwala kwambiri ali ndi zaka 14.
Magiya a Kachilombo Kofanana ndi Nyenje
Magiyawo amathandiza kachilomboka kuti kazilumpha bwinobwino.
Zina zimene zili pawebusaiti
Muzimvera Makolo Anu
N’chifukwa chiyani kumvera makolo anu kuli kofunika? Onerani vidiyoyi kuti mudziwe chifukwa chake limodzi ndi Kalebe.


text:
Kodi Ndingachite Chiyani Ngati Makolo Anga Akufuna Kuthetsa Banja Lawo?
Zimene mungachite
Fotokozani za kukhosi kwanu. Uzani makolo anu kuti zochita zawozo zikukukhumudwitsani komanso kukusokonezani maganizo. Mwina iwo angakuuzeni zimene zikuchitika ndipo nkhawa yanu ingachepe.
Komabe, ngati makolo anuwo sakukuthandizani, mungauze munthu wina wamkulu amene mumamukhulupirira.—Miyambo 17:17.
Komanso Atate wanu wakumwamba, yemwe ndi
“Wakumva pemphero,” ndi wokonzeka kumvetsera mavuto anu. (Salimo 65:2)
Muuzeni nkhawa zanu zonse “pakuti amakuderani nkhawa.”—1 Petulo 5:7.
Zimene simuyenera kuchita
Musawasungire chakukhosi. Daniel, yemwe makolo ake anathetsa banja lawo iye ali ndi zaka 7 zokha, anati: “
Zimene makolo anga anachitazo zinasonyeza kuti anali odzikonda.
Sanaganizire n’komwe za ana awofe ndiponso kuti zitikhudza bwanji.”
Kodi mukuganiza kuti n’chiyani chikanachitikira Daniel ngati akanapitirizabe kukhala wokwiya komanso kusungira chakukhosi makolo akewo?—Kuti mudziwe: Werengani Miyambo 29:22.
N’chifukwa chiyani Daniel akanachita bwino kungokhululukira makolo akewo ngakhale kuti anamukhumudwitsa kwambiri?—Kuti mudziwe: Werengani Aefeso 4:31, 32.
Pewani makhalidwe amene angakubweretsereni mavuto. Mnyamata wina dzina lake Denny anati: “
Makolo anga atathetsa ukwati wawo, ndinavutika kwambiri maganizo ndipo sindinkasangalala.
Kenako zinthu zinayamba kundivuta kwambiri kusukulu moti chaka china ndinalephera mayeso. Patapita nthawi . . . ndinakhala mwana wovuta kwambiri m’kalasi monse, moti ndinkangokhalira kukangana ndiponso kumenyana ndi ana a sukulu anzanga.”
Kodi mukuganiza kuti pali chilichonse chaphindu chimene Denny ankapeza povutitsa m’kalasi ndiponso kumenyana ndi anzake?
Kodi mfundo yopezeka pa Agalatiya 6:7 ingathandize bwanji anthu ngati Denny kuti apewe makhalidwe amene angawabweretsere mavuto?
N’zoona kuti pangatenge nthawi yaitali kuti muiwale mavuto amene mungakumane nawo chifukwa cha kutha kwa banja la makolo anu. Komabe n’kupita kwa nthawi, mungakwanitse kupirira mavuto amenewa ndipo mungayambe kuona kuti zinthu zayambanso kukuyenderani bwino pa moyo wanu.


text:
NKHANI YA PACHIKUTO | NKHONDO YOMWE INASINTHA DZIKO LONSE
Kodi Ndani Amachititsa Nkhondo Komanso Mavuto Ena Padzikoli?
Nkhondo yoyamba ya padziko lonse inatha pa November 11, 1918. Anthu anasiya ntchito zawo n’kumavina m’misewu chifukwa chosangalala. Koma chisangalalo chimenechi sichinakhalitse chifukwa pasanapite nthawi, kunagwanso vuto lina lalikulu kwambiri kuposa nkhondoyo.
Mliri wa chimfine choopsa unali utayambika kumalo omenyera nkhondo a ku France mu June 1918. Anthu ambiri anayamba kufa ndi mliriwu. Mwachitsanzo m’miyezi yochepa yokha, mliriwu unapha asilikali a ku America amene anali ku France ambiri zedi kuposa anthu amene anaphedwa pa nkhondoyo. Asilikali amene anabwerera kwawo nkhondoyi itatha, anali ndi matendawa ndipo izi zinapangitsa kuti matendawa afalikire m’mayiko ambiri m’kanthawi kochepa.
Komanso nkhondoyi itatha, m’mayiko ambiri munali njala ndi mavuto azachuma. Mwachitsanzo patapita zaka zingapo nkhondoyi itatha, anthu a m’mayiko ambiri a ku Ulaya ankavutikabe ndi njala. Pomafika mu 1923, ndalama ya ku German inali itatheratu mphamvu. Patangotha zaka 6, chuma cha padziko lonse chinalowa pansi kwambiri. Mu 1939, nkhondo yachiwiri ya padziko lonse inayambika ndipo nkhondoyi inangokhala ngati ikupitiriza nkhondo yoyamba ija. Kodi n’chiyani chinapangitsa mavuto onsewa?
CHIZINDIKIRO CHA MASIKU OTSIRIZA
Maulosi a m’Baibulo amatithandiza kudziwa chimene chinapangitsa mavutowa, makamaka nkhondo yoyamba ya padziko lonse. Yesu Khristu ananeneratu za nthawi pamene “mtundu udzaukirana ndi mtundu wina.” Ananenanso kuti kudzakhala njala komanso miliri yambiri. (Mateyu 24:3, 7; Luka 21:10, 11) Iye anauza ophunzira ake kuti mavuto amenewa adzakhala chizindikiro cha masiku otsiriza. Zambiri zafotokozedwa m’buku la Chivumbulutso, lomwe limasonyeza kuti pali kugwirizana pakati pa mavuto a padzikoli ndi nkhondo imene inachitika kumwamba.—Onani bokosi lakuti “Nkhondo Yapadziko Lapansi Ndiponso Nkhondo Yakumwamba.”
Buku la Chivumbulutso limatchulanso za anthu 4 okwera pamahatchi. Atatu a anthu amenewa akuimira nkhondo, njala komanso miliri zimene Yesu analosera zija. (Onani bokosi lakuti, “Kodi Ulosi wa Okwera Pamahatchi 4 Ukukwaniritsidwadi?”) Choncho n’zodziwikiratu kuti mavuto amene nkhondo yoyamba ya padziko lonse inayambitsa akupitirirabe. Ndipotu Baibulo limasonyeza kuti Satana ndi amene anapangitsa kuti nkhondo imeneyi ichitike. (1 Yohane 5:19) Kodi iye adzapitirizabe kuyambitsa mavuto padzikoli?
Buku la m’Baibulo la Chivumbulutso limatiuza kuti Satana “wangotsala ndi kanthawi kochepa.” (Chivumbulutso 12:12) N’chifukwa chake Satana ndi wokwiya kwambiri ndipo akubweretsa mavuto osaneneka padzikoli. Choncho mavuto amene akuchitika padzikoli ndi umboninso wakuti Satana watsala ndi nthawi yochepa.
NTCHITO ZA MDYEREKEZI ZIWONONGEDWA POSACHEDWAPA
Ndithudi nkhondo yoyamba ya padziko lonse inasintha zinthu kwambiri padzikoli. Inachititsa kuti mayiko ambiri amenye nkhondo, anthu aukire maboma awo komanso kuti anthu asiye kukhulupirira atsogoleri awo. Komanso nkhondoyi ndi umboni wakuti Satana anathamangitsidwa kumwamba. (Chivumbulutso 12:9) Wolamulira wosaoneka wa dziko ameneyu, anachita zinthu ngati wolamulira wolusa amene akudziwa kuti nthawi yake yoti alamulire yatsala pang’ono kutha. Nthawi yakeyo ikadzatha, mavuto onse amene nkhondo yoyamba ya padziko lonse inabweretsa adzatha.
Maulosi a m’Baibulo angakuthandizeni kukhulupirira kuti posachedwapa Yesu Khristu, yemwe ndi Mfumu ya kumwamba, ‘adzawononga ntchito za Mdyerekezi.’ (1 Yohane 3:8) Pali anthu ambiri amene amapemphera kuti Ufumu wa Mulungu ubwere. Kodi inunso mumapemphera kuti Ufumuwu ubwere? Ufumu umenewu ndi umene udzathandize kuti chifuniro cha Mulungu, osati cha Satana, chichitike padzikoli. (Mateyu 6:9, 10) Ufumu wa Mulungu ukamadzalamulira padzikoli, sipadzachitikanso nkhondo ya padziko lonse, kapena nkhondo iliyonse. (Salimo 46:9) Tikukupemphani kuti muphunzire zambiri zokhudza Ufumu umenewu kuti mudzakhalepo pamene uzidzalamulira. Pa nthawi imeneyo padziko lonse padzakhala mtendere.—Yesaya 9:6, 7.
^ ndime 20 Werengani mutu 8 wa buku lakuti, Kodi Baibulo Limaphunzitsa Chiyani Kwenikweni? lofalitsidwa ndi Mboni za Yehova.
Onaninso
Kodi Tilidi ‘M’masiku Otsiriza’?
Werengani nkhaniyi kuti mumve mmene zochita za anthu zikusonyezera kuti tilidi ‘m’masiku otsiriza’ omwe Baibulo linaneneratu


text:
INDONESIA
Ndinapulumuka Pamene Chipani cha Chikomyunizimu Chinkafuna Kulanda Boma
Ronald Jacka
CHAKA CHOBADWA 1928
CHAKA CHOBATIZIDWA 1941
MBIRI YAKE Anatumikira monga mtumiki wa nthambi ku Indonesia kwa zaka zoposa 25.
M’MAWA wa pa 1 October, 1965, asilikali amene ankagwirizana ndi chipani cha Chikomyunizimu ku Indonesia, anapha akuluakulu a asilikali a boma 6, omwe anali odziwika kwambiri n’cholinga chofuna kulanda boma. Zimenezi zitachitika, asilikali a boma anabwezera mwankhanza. Anthu pafupifupi 500,000 omwe ankawaganizira kuti anali m’chipani cha Chikomyunizimu anaphedwa ndipo kuchokera pa nthawiyi, ku Indonesia sikunachitikenso zinthu zoopsa ngati zimenezi.
Patapita milungu yochepa kuchokera pa nthawiyi, munthu wina yemwe anali mkulu wa asilikali anandiuza kuti dzina langa linalembedwa pa mayina a atsogoleri achipembedzo a m’dera lathu, omwe a chipani cha Chikomyunizimu ankafuna kuwapha. Anandiuzanso kuti akhoza kukandionetsa pamene anakumba manda omwe ankafuna kuti andiikepo akandipha, koma ndinakana. Chifukwa chakuti mavuto a zandale anali akupitirirabe, sindinafune kuti anthu ayambe kuganiza kuti ndayamba kulowerera za ndale akandiona ndili ndi mkuluyu.
Onaninso
N’chifukwa Chiyani a Mboni za Yehova Salowerera Ndale?
Kodi iwo amasokoneza mtendere m’dziko?


text:
Tsanzirani Amene Wakulonjezani Moyo Wosatha
“Muzitsanzira Mulungu, monga ana ake okondedwa.”—AEF. 5:1.
1. Kodi ndi luso liti limene lingatithandize kutsanzira makhalidwe a Mulungu?
ANTHUFE tinalengedwa ndi luso lotha kumvetsa mmene anthu ena akumvera ngakhale kuti sitinakumanepo ndi zimene zikuwachitikira. (Werengani Aefeso 5:1, 2.) Kodi tingagwiritse ntchito bwanji lusoli mwanzeru? Nanga tingatani kuti tisaligwiritse ntchito molakwika?
2. Kodi Yehova amamva bwanji tikamakumana ndi mavuto?
2 Timasangalala tikaganizira zimene Mulungu walonjeza. Mwachitsanzo, odzozedwa okhulupirika adzalandira moyo wosafa kumwamba ndipo a nkhosa zina adzalandira moyo wosatha padziko lapansi. (Yoh. 10:16; 17:3; 1 Akor. 15:53) Kaya tili ndi chiyembekezo chopita kumwamba kapena chodzakhala ndi moyo wosatha padziko lapansi, mavuto amene tikukumana nawowa adzatha. Yehova amadziwa bwino mavuto amene tikukumana nawo ngati mmene ankadziwira mavuto a Aisiraeli ku Iguputo. Paja Baibulo limati: “Pamene iwo anali kuvutika m’masautso awo onse, iyenso anali kuvutika.” (Yes. 63:9) Patapita zaka mahandiredi angapo, adani a Aisiraeli sankafuna kuti Aisiraeliwo amangenso kachisi. Koma Yehova anauza Aisiraeli kuti: “Amene akukukhudzani, akukhudza mwana wa diso langa.” (Zek. 2:8) Yehova amachitira chifundo anthu ake ngati mmene mayi amachitira ndi mwana wake. (Yes. 49:15) Choncho Yehova amamvetsa zomwe tikukumana nazo ndipo tikhoza kumutsanzira.—Sal. 103:13, 14.
YESU ANKASONYEZA CHIKONDI CHA MULUNGU
3. N’chiyani chikusonyeza kuti Yesu ankamvera anthu chifundo?
3 Yesu ankamvetsa mavuto a anthu ngakhale kuti mavuto a anthu ena anali oti iyeyo sanakumanepo nawo. Mwachitsanzo, anthu wamba ankaopa atsogoleri achipembedzo amene ankawanamiza komanso kuwapanikiza ndi malamulo ambirimbiri. (Mat. 23:4; Maliko 7:1-5; Yoh. 7:13) Yesu ankamvetsa mavuto a anthu wambawo ngakhale kuti iye sankaopa atsogoleriwo ndipo iwo sanamunamizepo. Yesu ataona chikhamu cha anthu, “anawamvera chisoni, chifukwa anali onyukanyuka ndi otayika ngati nkhosa zopanda m’busa.” (Mat. 9:36) Yesu anatengera Atate wake ndipo ankakonda anthu komanso kuwachitira chifundo.—Sal. 103:8.
4. Kodi Yesu ankachita chiyani akaona anthu akuvutika?
4 Yesu akaona anthu ovutika ankawasonyeza chikondi powathandiza. Apa tingati ankatsanzira Atate wake. Pa nthawi ina, Yesu ndi ophunzira ake anapita kutali kwambiri kukalalikira. Ndiyeno anafuna kupeza malo oti apumule. Koma athu ambirimbiri atafika, iye anawamvera chifundo n’kuyamba “kuwaphunzitsa zinthu zambiri.”—Maliko 6:30, 31, 34.
KODI TINGASONYEZE BWANJI CHIKONDI CHA YEHOVA?
5, 6. Kodi tingasonyeze bwanji chikondi cha Yehova kwa anzathu? Perekani chitsanzo. (Onani chithunzi patsamba 24.)
5 Tiyenera kusonyeza chikondi cha Yehova pochita zinthu ndi anzathu. Tiyerekeze kuti pali mnyamata wina dzina lake Alani. Iye akuganizira za m’bale wina amene amavutika kuwerenga chifukwa cha ukalamba. M’baleyo amavutikanso kuyenda kuti akalalikire. Kenako Alani akukumbukira mawu a Yesu akuti: “Zimene mukufuna kuti anthu akuchitireni, inuyo muwachitire zomwezo.” (Luka 6:31) Ndiyeno Alani akudzifunsa kuti, ‘Kodi ndimafuna kuti anthu ena azindichitira zotani?’ Kenako akudziyankha kuti, ‘Ndimafuna kuti azisewera nane mpira.’ Koma Alani akudziwa kuti m’bale wachikulire uja sangasewere mpira. Choncho funso limene Alani ayenera kudzifunsa ndi lakuti, ‘Kodi ndikanakhala m’baleyu ndikanafuna kuti anthu ena andichitire zotani?’
6 Ngakhale kuti Alani si wachikulire, iye akudziwa mavuto amene anthu ena amakumana nawo. Amachita chidwi ndi m’baleyo ndipo amayesetsa kumumvetsera akamafotokoza mavuto ake. Pang’ono ndi pang’ono Alani akumvetsa mavuto amene m’bale uja akukumana nawo. Chifukwa cha zimenezi, Alani akudziwa mmene angathandizire m’baleyo ndipo akufunitsitsa kuchita zimenezi. Nafenso tiyenera kuchita chimodzimodzi. Kuti tisonyeze chikondi cha Yehova, tiyenera kumvetsa mavuto amene abale athu akukumana nawo.—1 Akor. 12:26.
7. Kodi tingatani kuti timvetse mavuto amene abale athu akukumana nawo?
7 Kunena zoona, si zophweka kumvetsa mavuto a anthu ena chifukwa mavuto ena ndi oti sitinakumanepo nawo. Anthu ena akuvutika chifukwa chovulala, matenda kapena ukalamba. Enanso akuvutika maganizo chifukwa cha nkhawa kapena kuchitiridwa nkhanza. Ndiyenso pali ena amene ali m’banja ndi anthu osakhulupirira kapena akulera okha ana. Ndiye tingasonyeze bwanji chikondi cha Yehova kwa anthu amene akukumana ndi mavuto omwe sitinakumanepo nawo? Tiyenera kumawamvetsera mwachifundo akamafotokoza mavuto awo kuti tidziwe mmene akumvera mumtima mwawo n’kuona mmene tingawathandizire. Mwina tingawalimbikitse ndi mfundo za m’Baibulo kapena kuwathandiza m’njira ina. Tikamatero ndiye kuti tikutsanzira Yehova.—Werengani Aroma 12:15; 1 Petulo 3:8.
TSANZIRANI CHIFUNDO CHA YEHOVA
8. N’chiyani chinathandiza Yesu kutsanzira chifundo cha Yehova?
8 Yesu ananena kuti: “Wam’mwambamwamba . . . ndi wachifundo kwa osayamika ndi kwa oipa.” (Luka 6:35) Yesuyo ankatsanzira chifundo cha Yehova. Kodi n’chiyani chinamuthandiza pa nkhaniyi? Iye ankakomera anthu mtima ndipo ankaganizira mmene mawu ndi zochita zake zingawakhudzire. Mwachitsanzo, mayi wina yemwe ankadziwika kuti ndi wochimwa anabwera kwa Yesu n’kuyamba kulira ndipo misozi yake inanyowetsa mapazi a Yesu. Yesu anazindikira kuti mayiyo walapa ndipo zingamupweteke kwambiri ngati atamuthamangitsa mopanda chifundo. Choncho iye anayamikira mayiyo n’kumukhululukira. Mfarisi wina atasonyeza kuti sakugwirizana ndi zimenezi, Yesu anamuthandizanso mokoma mtima.—Luka 7:36-48.
9. Kodi tingatsanzire bwanji chifundo cha Yehova? Perekani chitsanzo.
9 Kodi ifeyo tingatsanzire bwanji chifundo cha Yehova? Mtumwi Paulo analemba kuti: “Kapolo wa Ambuye sayenera kukangana ndi anthu, koma ayenera kukhala wodekha [kapena kuti wosamala polankhula] kwa onse.” (2 Tim. 2:24) Munthu wodekha amasamala polankhula ndi anthu n’cholinga choti mawu ake asawapweteke. Kodi inuyo mungatani ngati oyang’anira kuntchito kwanu sagwira bwino ntchito yawo? Nanga munganene zotani ngati m’bale wina amene anasiya kusonkhana wafika ku Nyumba ya Ufumu? Kodi mungatani ngati munthu wina mu utumiki wakuuzani kuti alibe nthawi yokambirana nanu? Kodi mudzachita zinthu mwachifundo? Nanga mungayankhe bwanji ngati mkazi wanu wafunsa kuti, “Bwanji mwasankha zochita musanandifunse maganizo?” Choyamba tiyenera kuganizira mmene mnzathuyo akumvera mumtima mwake. Kenako tiyenera kuganizira mmene mawu athu angamukhudzire. Tikatero tidzatsanzira Yehova n’kumuyankha mnzathuyo mokoma mtima.—Werengani Miyambo 15:28.
TSANZIRANI NZERU ZA MULUNGU
10, 11. Kodi tingatsanzire bwanji nzeru za Mulungu? Perekani chitsanzo.
10 Popeza timatha kumvetsa zinthu zomwe sitinakumanepo nazo, tikhoza kutsanzira nzeru za Yehova n’kuoneratu zotsatira za zochita zathu. Limodzi mwa makhalidwe akuluakulu a Yehova ndi nzeru. Iye amagwiritsa ntchito khalidweli kuti adziwe bwinobwino zotsatira za zinazake. Ife tilibe nzeru ngati za Yehova, koma tikhoza kuoneratu zotsatira za zochita zathu. Koma n’zomvetsa chisoni kuti Aisiraeli analephera kuchita zimenezi. Iwo anaiwala zonse zimene Yehova anawachitira ndipo Mose ankadziwa kuti Aisiraeliwo apitirizabe kuchita zoipa. Mose ananena kuti Aisiraeliwo “ndi mtundu wopanda nzeru, ndipo ndi osazindikira. Akanakhala anzeru, akanaganizira mozama zimenezi. Akanalingalira kuti ziwathera bwanji.”—Deut. 31:29, 30; 32:28, 29.
11 Nafenso tingatsanzire Yehova poganizira kapena kuona m’maganizo mwathu zotsatira za zochita zathu. Mwachitsanzo, ngati tili pa chibwenzi tiyenera kukumbukira kuti n’zosavuta kuti tichite chiwerewere. Sitiyenera kuganizira kapena kuchita chilichonse chimene chingasokoneze ubwenzi wathu ndi Yehova. M’malomwake tiyenera kuchita zinthu mogwirizana ndi zimene Baibulo limanena. Paja limati: “Wochenjera ndi amene amati akaona tsoka amabisala, koma anthu osadziwa zinthu amangopitabe ndipo amalangidwa.”—Miy. 22:3.
PEWANI KUGANIZIRA ZOIPA
12. Kodi zimene timaganizira zingasokoneze bwanji ubwenzi wathu ndi Yehova?
12 Munthu wanzeru amadziwa kuti maganizo athu ali ngati moto. Moto umatithandiza kuti tiphike komanso kuchita zinthu zina. Koma ngati sitisamala, umatha kuwotcha nyumba n’kupha anthu. N’chimodzimodzi ndi maganizo. Zimene timaganiza zikhoza kutithandiza kutsanzira Yehova. Koma munthu amene amakonda kuganizira zinthu zoipa tsiku lina akhoza kuchitadi zinthuzo n’kusokoneza ubwenzi wake ndi Yehova.—Werengani Yakobo 1:14, 15.
13. Kodi Hava ankaganizira zinthu ziti zomwe zinamuchititsa kuti achimwe?
13 Chitsanzo pa nkhaniyi ndi Hava. Kodi iye anayamba bwanji kulakalaka “zipatso za mtengo wodziwitsa chabwino ndi choipa”? (Gen. 2:16, 17) Njoka inamuuza kuti: “Kufa simudzafa ayi. Mulungutu akudziwa kuti tsiku limene mudzadye chipatso cha mtengo umenewu, maso anu adzatseguka ndithu, ndipo mudzafanana ndi Mulungu. Mudzadziwa zabwino ndi zoipa.” Hava ayenera kuti anakopeka ndi mfundo imeneyi. Iye anayamba kuganiza kuti bola azisankha yekha zochita osati kumangouzidwa kuti ichi n’chabwino ichi n’choipa. Kuganizira kwambiri mfundoyi kunamugwetsera m’mavuto. Ndiyeno iye “anayamba kuona kuti zipatso za mtengowo n’zokoma kudya, zokhumbirika ndi zosiririka.” Kenako “anathyola chipatso cha mtengowo n’kudya. Pambuyo pake, anapatsako mwamuna wake pamene anali limodzi, ndipo nayenso anadya.” (Gen. 3:1-6) Izi zinachititsa kuti uchimo ulowe m’dziko n’kuyambitsa imfa.—Aroma 5:12.
14. Kodi Baibulo limatithandiza bwanji kupewa chiwerewere?
14 N’zoona kuti tchimo la Hava silinali la chiwerewere. Koma kumbukirani chenjezo limene Yesu anapereka pa nkhani yoganizira zachiwerewere. Iye anati: “Aliyense woyang’anitsitsa mkazi mpaka kumulakalaka, wachita naye kale chigololo mumtima mwake.” (Mat. 5:28) Nayenso Paulo anapereka chenjezo lakuti: “Musamakonzekere kuchita zilakolako za thupi.”—Aroma 13:14.
15. Kodi chuma chimene tiyenera kuyesetsa kuti tikhale nacho ndi chiti? Perekani chifukwa.
15 Anthu ena amaganiza kuti akhoza kusangalala ngati atasiya kutumikira Yehova mwakhama n’kupeza chuma chambiri. Koma maganizo amenewa ndi oopsa. Paja Baibulo limati zinthu zamtengo wapatali za munthu wachuma “m’maganizo mwake zili ngati mpanda woteteza.” (Miy. 18:11) Yesu anapereka fanizo la ‘munthu amene anadziunjikira yekha chuma, koma amene sanali wolemera kwa Mulungu.’ (Luka 12:16-21) Zimene munthuyo anachita sizinamuthere bwino. Koma tikaunjika ‘chuma kumwamba’ n’kumachita zimene Yehova amafuna, iye amasangalala ndipo ifenso timakhala osangalala. (Mat. 6:20; Miy. 27:11) Ubwenzi wathu ndi Yehova uli ngati chuma choposa chuma chilichonse padzikoli.
MUSAMADE NKHAWA KWAMBIRI
16. Kodi tingatani kuti tichepetse nkhawa?
16 Taganizirani za nkhawa imene tingakhale nayo ngati tikufunitsitsa “kudziunjikira chuma padziko lapansi.” (Mat. 6:19) Yesu anapereka fanizo posonyeza kuti “nkhawa za moyo wa m’nthawi ino ndiponso chinyengo champhamvu cha chuma” zingatilepheretse kutumikira Mulungu. (Mat. 13:18, 19, 22) Kuwonjezera pa nkhawa zimene tanenazi, ena amakhalanso ndi nkhawa yoti zinthu zoipa zikhoza kuwachitikira nthawi iliyonse. Koma kupanda kusamala, kuda nkhawa kwambiri kukhoza kutidwalitsa kapena kusokoneza ubwenzi wathu ndi Yehova. Choncho tizidalira Yehova ndiponso kukumbukira kuti “nkhawa mumtima mwa munthu ndi imene imauweramitsa, koma mawu abwino ndi amene amausangalatsa.” (Miy. 12:25) Anthufe timasangalala tikamva mawu olimbikitsa kuchokera kwa anthu amene amatimvetsa. Choncho tikakhala ndi vuto tikhoza kuchepetsa nkhawa ngati tifotokozera makolo anthu, mkazi kapena mwamuna wathu kapena munthu wina amene angatithandize kudziwa maganizo a Yehova pa nkhaniyo.
17. Kodi Yehova angatithandize bwanji kuti tisamade nkhawa kwambiri?
17 Tiyenera kudziwa kuti Yehova ndi amene amamvetsa nkhawa zathu kuposa aliyense. Paja Baibulo limati: “Musamade nkhawa ndi kanthu kalikonse, koma pa chilichonse, mwa pemphero ndi pembedzero, pamodzi ndi chiyamiko, zopempha zanu zidziwike kwa Mulungu. Mukatero, mtendere wa Mulungu umene umaposa kuganiza mozama kulikonse, udzateteza mitima yanu ndi maganizo anu mwa Khristu Yesu.” (Afil. 4:6, 7) Tisamade nkhawa kwambiri chifuwa tingathandizidwe ndi Akhristu anzathu, akulu, kapolo wokhulupirika, angelo, Yesu ndiponso Yehova.
18. Kodi zimene timaganiza zingatithandize bwanji?
18 Taona kuti zimene timaganiza zingatithandize kutsanzira makhalidwe a Yehova monga chikondi. (1 Tim. 1:11; 1 Yoh. 4:8) Tidzakhala osangalala kwambiri ngati timakonda anzathu, kuganizira zotsatira za zochita zathu ndiponso kupewa kuda nkhawa kwambiri. Choncho tiyeni tizigwiritsa ntchito bwino luso loona zinthu m’maganizo mwathu. Tiziganizira madalitso amene Yehova watilonjeza, tizitsanzira chikondi chake, chifundo chake, nzeru zake ndiponso tisamade nkhawa kwambiri.—Aroma 12:12.


text:
Kuyankha Mafunso a M’Baibulo
Kodi n’zoona kuti Yesu anaukitsa anthu?
M’Baibulo muli nkhani zonena kuti Yesu anaukitsa anthu. Nkhani zimenezi si nthano chabe chifukwa zinachitika pamalo komanso nthawi yodziwika bwino. Mwachitsanzo, m’chaka cha 31 C.E., Yesu ndi anthu ena ankachokera ku Kaperenao kupita ku Naini. Atafika ku Naini, anakumana ndi gulu la anthu litanyamula maliro ndipo Yesu anaukitsa womwalirayo. Nkhani imeneyi si yokayikitsa, chifukwa inalembedwa m’Baibulo komanso anthu ambiri anaona zimenezi zikuchitika.—Werengani Luka 7:11-15.
Yesu anaukitsanso Lazaro, yemwe anali mnzake. Lazaroyo anali atakhala m’manda masiku 4. Nkhani imeneyinso si yokayikitsa chifukwa pamene zimenezi zinkachitika, panali anthu ambiri amene anaona.—Werengani Yohane 11:39-45.
N’chifukwa chiyani Yesu ankaukitsa anthu?
Yesu ankaukitsa anthu chifukwa anali wachifundo. Ankachitanso zimenezi pofuna kusonyeza kuti Atate wake, yemwe ndi Mlengi, anamupatsa mphamvu zoukitsira akufa.—Werengani Yohane 5:21, 28, 29.
Tikamawerenga nkhani zokhudza anthu amene Yesu anawaukitsa, zimatithandiza kukhulupirira kuti zimene iye analonjeza zidzachitikadi. Iye adzaukitsa anthu ambirimbiri, kuphatikizapo amene anamwalira asakudziwa Mulungu. Anthuwa adzapatsidwa mwayi wophunzira za Yehova yemwe ndi Mulungu wachikondi.—Werengani Machitidwe 24:15.
Onaninso
Kodi Mawu Akuti Kuuka kwa Akufa Amatanthauza Chiyani?
Mungadabwe mutadziwa zimene Baibulo limanena zokhudza anthu amene adzaukitsidwe.
Anthu Amene Anamwalira Adzakhalanso ndi Moyo
Kodi pali mnzanu kapena m’bale wanu amene anamwalira? Kodi n’zotheka kudzamuonanso? Werengani nkhaniyi kuti mumve zimene Baibulo limanena pa nkhani ya kuuka kwa akufa.


text:
SANISTAL, UABKhadi pafupifupi bizinesi
SANISTAL, UAB
Bafa, Chitetezo ntchito, Energy njira, Facilities, Katundu kuikira +15
Zikalata
Map
Nthambi
Ntchito gulu
Bafa, Chitetezo ntchito, Energy njira, Facilities, Katundu kuikira, Katundu magetsi, Kutchinjiriza zipangizo, Kutentha, Kuwotcherera, Makampani, kupanga, Makina, zipangizo, Malonda katundu, Mphamvu ndi zinthu zina zachilengedwe, Yamachubu, Yomanga zida, Zida, Zitsulo ndi zitsulo mankhwala, Zitsulo nyumba makoma, Zomangamanga, malo, Zomangira
Qr code
vCard
Website
Site dzina: Pagrindinis: Sanistål Lietuva


text:
Kalata Yochokera ku Bungwe Lolamulira
Okondedwa Antchito Anzathu:
Ndife osangalala kwambiri kukulemberani kalata kumayambiriro kwa chaka chapaderachi. Pofika chakumapeto kwa chaka cha 2014, Yesu Khristu yemwe ndi Mfumu yathu adzakhala atakwanitsa zaka 100 kuchokera pamene anayamba kulamulira pakati pa adani ake.—Sal. 110:1, 2.
Kumayambiriro kwa chaka cha utumiki chino, pa Msonkhano Wapachaka, Komiti Yomasulira Baibulo la Dziko Latsopano, inatulutsa Baibulo la Dziko Latsopano lachingelezi lokonzedwanso. Baibulo limeneli lamasuliridwa bwino kwambiri kuposa lina lililonse. Yehova anagwiritsa ntchito Akhristu odzozedwa kuti amasulire Baibulo la Dziko Latsopano. (Aroma 8:15, 16) Mfundo imeneyi payokha imachititsa kuti Baibuloli likhale lapadera kwambiri.
Kwa zaka zambiri, Komiti Yoona za Ntchito Yolemba Mabuku ya Bungwe Lolamulira yakhala ikuika patsogolo ntchito yomasulira Baibulo. Panopa, Baibulo la Dziko Latsopano lathunthu kapena mbali yake chabe, lamasuliridwa m’zinenero 121. Tikukulimbikitsani kuti muzisonyeza kuti mumayamikira Yehova chifukwa chokupatsani Baibulo limeneli. Muziliwerenga ndiponso kusinkhasinkha tsiku lililonse. Mukatero, mudzayandikira kwambiri Yehova Mulungu, yemwe ndi Mlembi Wamkulu.—Yak. 4:8.
Timakhudzidwa kwambiri tikamva mavuto amene abale ndi alongo athu akukumana nawo. Chifukwa cha mavutowa, ena amalephera kusangalala ndi Akhristu anzawo. Mwachitsanzo, banja lina la ku Asia linakumana ndi vuto lamwadzidzidzi. Mlongo wam’banjali anafa ziwalo ndipo madokotala analephera kumuthandiza. Izitu n’zomvetsa chisoni kwambiri. Mwamuna wake amafunika kumusamalira usana ndi usiku. Ana awo, wamwamuna m’modzi ndi aakazi awiri, amaperekanso chitsanzo chabwino pothandiza makolo awowa. Nonse amene mukupirira mavuto osiyanasiyana, kuphatikizapo banja limeneli, mukhoza kukhala osangalala podziwa kuti mukukwanitsa kupirira zinthu zimene zikuyesa chikhulupiriro chanu. (Yak. 1:2-4) Yehova amatsimikizira odzozedwa komanso a nkhosa zina kuti adzasangalala kwambiri ngati apitiriza kupirira mavuto awo chifukwa adzalandira moyo wosatha.—Yak. 1:12.
Chaka chatha, anthu 19,241,252 anafika pa Chikumbutso. N’zolimbikitsa kwambiri kuona anthu ochuluka chonchi akulemekeza Yehova ndi Yesu pofika pa mwambo wofunika kwambiriwu. Pa nyengo ya Chikumbutsoyi, Yehova anatamandika kwabasi. Tikutero chifukwa chakuti anthu mamiliyoni anachita upainiya wothandiza m’miyezi ya March ndi April. Zimenezitu n’zosangalatsa kwambiri. Zinalinso zosangalatsa kumva kuti anthu amene akuchita upainiya wothandiza pa mwezi umene woyang’anira dera akuyendera mpingo wawo akhoza kukhala nawo pa msonkhano wonse wa apainiya. Izi zikuchitika ngakhale kuyenderako kutachitika m’miyezi ina osati March ndi April yokha. Anthu amene akutsogoleredwa ndi nzeru yochokera kwa Mulungu amadziwa ubwino wotanganidwa ndi ntchito yolalikira komanso zinthu zina zokhudza kulambira. Kuchita zimenezi kumathandiza kuti tisapatutsidwe ndi Mdyerekezi amene akufunitsitsa kufooketsa chikhulupiriro chathu.—1 Akor. 15:58.
Talimbikitsidwanso kwambiri kudziwa kuti chaka chathachi, anthu 277,344 anabatizidwa posonyeza kudzipereka kwa Mulungu. Anthu amenewa ayamba kuyenda panjira yolowera kumoyo limodzi ndi abale ndi alongo awo padziko lonse. (Mat. 7:13, 14) Tiyenera kuthandiza anthu atsopanowa kuti akhale ‘okhazikika m’chikhulupiriro.’ (Akol. 2:7) Tiyeni tipitirize kulimbikitsana kuti tipirire mpaka mapeto. (Mat. 24:13) Paja Malemba amati: “Lankhulani molimbikitsa kwa amtima wachisoni, thandizani ofooka, khalani oleza mtima kwa onse.” (1 Ates. 5:14) Pomaliza, tiyeni tonse ‘tizipemphera mosalekeza’ kuti: “Ufumu wanu ubwere.”—1 Ates. 5:17; Mat. 6:10.
Tikudziwa kuti mumakonda Yehova ndipo musangalala ndi Buku lapachaka limeneli. Dziwani kuti timakukondani kwambiri.
Ndife abale anu,
Bungwe Lolamulira la Mboni za Yehova


text:
GALAMUKANI! OCTOBER 2015
Mafunso Atatu Omwe Anthu Amafuna Atafunsa Mulungu
Anthu ambiri amaona kuti zipembedzo zikulephera kuyankha mafunso ofunika kwambiri okhudza moyo. Komabe Baibulo lili ndi mayankho a mafunso amene anthu amakonda kufunsa.
Mafunso Atatu Omwe Anthu Amafuna Atafunsa Mulungu
N’chifukwa chiyani munatilenga? N’chifukwa chiyani mumalola kuti tizivutika? N’chifukwa chiyani anthu ambiri opemphera amachita zachinyengo?
Gulo Wakhungu Lodabwitsa Kwambiri
Kodi zimatheka bwanji kuti guloyu azimwa madzi pongogunditsa mchira kapena miyendo yake m’madzi?
Kodi Zamoyo Zinachita Kusintha?
Kodi zimene Baibulo limanena zoti zinthu zinachita kulengedwa, zimatsutsana ndi zimene asayansi amanena?
Dziko la Uzbekistan
Werengani nkhaniyi kuti mudziwe zambiri za dziko la Uzbekistan komanso chifukwa chake afabeti yawo yakhala ikusintha.
Kodi Mukufuna Kubwereranso Kunyumba?
Kodi zinthu zakuvutani ndipo mukuona kuti mukufunikanso kubwerera kwanu? Werengani nkhaniyi kuti mudziwe mfundo zomwe zingakuthandizeni kuti zinthu ziyambenso kukuyenderani bwino.
Kodi Mungathandize Bwanji Mnzanu Kapena Wachibale Akadwala?
Anthu ambiri amada nkhawa akauzidwa kuti agonekedwa m’chipatala kapena azipita kukaonana ndi dokotala. Kodi mungathandize bwanji mnzanu kapena wachibale akadwala?
Nkhani Zokhudza Mabanja
Kodi mabanja masiku ano akukumana ndi mavuto otani? Werengani nkhaniyi kuti mudziwe kumene mungapeze malangizo amene angakuthandizeni kuti mukhale ndi banja labwino.
Zina zimene zili pawebusaiti
Kodi Zinthu Zinachita Kulengedwa?—Gawo 1: N’chifukwa Chiyani Ndimakhulupirira Kuti Kuli Mulungu?
Kodi mungakonde kuti muzifotokozera ena molimba mtima zimene mumakhulupirira zoti kuli Mulungu? Werengani nkhaniyi kuti mupeze mfundo zimene zingakuthandizeni kuyankha ngati munthu wina wakufunsani zimene mumakhulupirira.
Zimene Achinyamata Amadzifunsa—Kodi Zinthu Zinachita Kulengedwa?—Gawo 2: N’chifukwa Chiyani Simuyenera Kungokhulupirira Zoti Zinachita Kusintha Kuchokera ku Zinthu Zina?
Zifukwa ziwiri zamphamvu zimene zingakuchititseni kuti muganizire nkhani imeneyi mofatsa
Phunziro 9: “Yehova . . . Analenga Zinthu Zonse”
Kodi ukudziwa zinthu zimene Mulungu anayambirira kulenga? Onera vidiyoyi kuti udziwe mmene Mulungu analengera zinthu zosiyanasiyana.


text:
Zithunzi za Ntchito Yomanga ku Warwick—Gawo 4 (Kuyambira May Mpaka August 2015)
Zithunzizi zikusonyeza mmene ntchito inayendera kuyambira May mpaka August 2015 pomanga likulu latsopano la Mboni za Yehova komanso zimene anthu anachita podzipereka kuti athandize pa ntchitoyi.
May 6, 2015—Ku Warwick
Munthu akulowetsa makina enaake m’nyanja ya Sterling Forest kapena kuti Blue Lake. Makinawa akaikidwa adzathandiza kuti zinyalala zochoka m’nyanjamo zisamatseke malo amene madzi ayenera kutulukira akadzaza.
May 6, 2015—Nyumba ya Dipatiment Yokonza Zinthu Komanso Malo Oimika Magalimoto
Anthu akufayira konkire pambali ina ya denga la panyumbayi. Njirayi ndi yachangu kwambiri kuposa njira zina zothirira konkire m’malo otere.
May 15, 2015—Ku Warwick
Mayi wina akujambula zithunzi zothandiza anthu kudziwa mmene ntchitoyi ikuyendera. Bungwe Lolamulira la Mboni za Yehova limaona zithunzi zimenezi mlungu uliwonse.
May 30, 2015—Ku Tuxedo
Banjali lachokera ku California ndipo langodzipereka kuti lidzathandize pa ntchito yoika mapaipi a madzi. Anthu ambiri anabwera ku Tuxedo pa tsiku limeneli. Ku Tuxedo n’kumene anthu amafikira kuti akonzekere kukagwira ntchito ku Warwick. Pa tsiku loyamba la mwezi wa August anthu okwana 707 anafika kuti adzagwire ntchito yomangayi. Chiwerengerochi chinali chokwera kuposa masiku ena onse.
June 9, 2015—Nyumba Yogona B
Anthu analembedwa ntchito kuti alumikize khoma la nyumbayi pogwiritsa ntchito mashini okwezera zinthu m’mwamba. Nyumbayi inali yomaliza kuikidwa makoma komanso mawindo.
June 16, 2015—Nyumba Zogona C ndi D
Anthu enanso olembedwa ntchito akuika njira yoti anthu azidutsa pakati pa Nyumba Zogona C ndi D.
June 25, 2015—Nyumba Yogona C
Munthu akudzala kapinga mochita kuyala kumbali yakumadzulo kwa malowa.
July 2, 2015—Ku Warwick
Anthu akukonza malo otulukira madzi akadzaza m’nyanja ija. Malowa anamangidwa koyamba m’zaka za m’ma 1950, ndiye akuwakonza kuti agwirizane ndi mmene nyengo ilili panopa. Masiku ano mvula imagwa kwambiri kuposa kale ndipo akufuna kuteteza malo awo ku Warwick komanso malo ena oyandikana nawo kuti asamawonongeke ndi madzi osefukira.
July 15, 2015—Nyumba Yogona A
Kuti anthu asamapanikizane pogwira ntchito, ena akugwirabe ntchito zina mpaka usiku monga kupenta ndiponso kuika zinthu zina zotetezera mapaipi. Pa nthawi imene panali mashifiti awiri, anthu ambiri ankagwira ntchito kuyambira 3 koloko madzulo mpaka 2 koloko usiku.
July 20, 2015—Nyumba Yogona D
Munthu wina akuphunzitsa mnzake ntchito yoika zinthu zotetezera mapaipi.
July 21, 2015—Nyumba Yogona B
Munthu wina akupenta zitsulo za njira yothandiza anthu kudutsa pakati pa Nyumba Yogona B ndi Nyumba ya Dipatiment Yokonza Zinthu.
July 27, 2015—Ku Tuxedo
Anthu akudikirira mabasi pamalo oimika magalimoto kuti apite kukagwira ntchito ku Warwick. Pali mabasi ambiri amene anthuwa amakwera popita ndiponso pobwera kuchokera ku Warwick.
July 27, 2015—Ku Tuxedo
Amuna atatu amene amagwira ntchito ku Warwick akumetetsa tsitsi. Malo ometera ali ku Tuxedo, Warwick ndiponso ku Montgomery. Anthu oposa 400 amametetsa tsitsi kumalowa mlungu uliwonse.
August 3, 2015—Ku Warwick
Akukonzekera kuthira konkire pamalo amene anakumbapo zitsime 120 zomwe ndi zakuya mamita 150. Adzagwiritsa ntchito zitsimezi pothandiza kutenthetsa nyumba m’nyengo yozizira ndiponso kuziziziritsa m’nyengo yotentha. Njira yotenthetsa ndi kuziziritsa imeneyi siwononga ndalama zambiri komanso chilengedwe.
August 7, 2015—Ku Montgomery, New York
Kumalowa, amalonda amabweretsa zinthu zimene zidzagwiritsidwe ntchito pomanga ku Warwick.
August 14, 2015—M’tauni ya Tuxedo Park ku New York
Banja lina limene limagwira ntchito ku Warwick likudyera limodzi ndi banja lina la ku Tuxedo Park. Mofanana ndi banjali, mabanja ambiri a Mboni za Yehova amalola kuti anthu ena ogwira ntchito ku Warwick afikire m’nyumba zawo..
August 17, 2015—Nyumba ya Dipatiment Yokonza Zinthu Komanso Malo Oimika Magalimoto
Mayi wina akugwiritsa ntchito chipangizo chounikira kuti adziwe ngati malo enaake ndi otsetsereka kapena okwera.
August 20, 2015—Maofesi Komanso Malo a Zinthu Zina
Amaliza kuika mawindo kumalo amene alendo azidzafikira podzaona malo ku Warwick.
August 26, 2015—Warwick site
Kuyambira May mpaka August, anaika makoma ndiponso madenga a Nyumba Yogona B, yomwe inali yomaliza. Anaikanso njira zonse zodutsa anthu popita kunyumba zina ndipo anayamba ntchito yodzala kapinga, maluwa ndi mitengo.
Onaninso
Kodi a Mboni za Yehova ndi Anthu Otani?
Kodi ndi anthu angati a Mboni za Yehova amene inuyo mumawadziwa? Kodi mumadziwa zotani zokhudza anthuwo?